<p>মধ্যপ্রাচ্যের সাথে মিল রেখে ঝিনাইদহের হরিনাকুণ্ডুতে ঈদ উল ফিতরের জামাত অনুষ্ঠিত হয়েছে।</p>

<p>শুক্রবার (২০ মার্চ) সকাল সাড়ে ৮টায় হরিণাকুণ্ডু উপজেলা মোড় সংলগ্ন দুলদুলের চাতালে ২১তম ঈদের জামাত অনুষ্ঠিত হয়। এ নামাজে ইমামতি করেন স্থানীয় মাদ্রাসা ছাত্র হাবিবুল্লাহ সাহেব। এ ঈদের নামাজে উপজেলার চটকাবাড়িয়া, শীতলী, ভাল্কী, পায়রডাঙ্গা সহ জেলার ৪টি উপজেলা থেকে আগত প্রায় শতাধিক মুসল্লী এ সালাত আদায় করেন। সালাত শেষে বিশ্ব উম্মার শান্তি ও বিশ্বের অস্থিতিশীলতা থেকে মু্ক্তি কামনা করে মোনাজাত করা হয়।</p>

<p>আয়োজক কমিটি সূত্রে জানা গেছে, এবারের জামাতে কেবল হরিণাকুণ্ডু নয়, বরং ঝিনাইদহ সদর উপজেলার চোরকোল, শ্যামনগর, যাদবপুর এবং হরিণাকুণ্ডুর দখলপুর, নারায়ণকান্দি, বৈঠাপাড়া, বোয়ালিয়া, চটকাবাড়ীয়া, পারফলসী ও পায়রাডাঙ্গাসহ জেলার বিভিন্ন প্রান্ত থেকে মুসল্লিরা অংশ নেন। এ ছাড়া উপজেলার ভালকী ও নিত্যানন্দপুর স্কুল মাঠেও পৃথক দুটি ঈদের জামাত অনুষ্ঠিত হয়।</p>

<p>নামাজে অংশ নেওয়া মুসল্লিরা জানান, পৃথিবীর যেকোনো প্রান্তে চাঁদ দেখা যাওয়ার নির্ভরযোগ্য খবর পাওয়া গেলে তারা ঈদ পালন করেন। তাঁদের মতে, রাসূল (সা.)-এর সুন্নাহ এবং ওআইসিভুক্ত দেশগুলোর সঙ্গে সামঞ্জস্য রেখে এই ইবাদত পালন একটি দীর্ঘদিনের ধর্মীয় রীতিতে পরিণত হয়েছে।</p>

<p>জামাত আয়োজক কমিটির সভাপতি বজলুর রহমান বলেন, &lsquo;আমরা রাসূল (সা.)-এর নির্দেশিত পথ ও সুন্নাহ অনুসরণ করে চলি। যেহেতু বিশ্বের অধিকাংশ মুসলিম দেশ আজ ঈদ পালন করছে, তাই আমরাও ধর্মীয় ঐক্যের খাতিরে ঈদের নামাজ আদায় করেছি।&rsquo;</p>

<p>আসাননগর থেকে ঈদের নামাজ পড়তে আসা &nbsp; মেহেদী হাসান বলেন, ২০১৩ সাল থেকে সৌদি আরবের সঙ্গে মিল রেখে হরিণাকুন্ডুতে ঈদের নামাজ পড়তে আসি। যখন প্রথম নামাজ পড়তে আসি তখন এলাকার বিভিন্ন লোক বিভিন্ন কথা বলতো, এখন আর বলেনা।</p>

<p>ইমাম মাওলানা হাবিবউল্লাহ জানান, গত ২৩ বছর ধরে এ এলাকায় সৌদি আরবের সঙ্গে মিল রেখে ঈদের জামাত অনুষ্ঠিত হয়ে আসছে। এক সময় মুসল্লির সংখ্যা বেশি থাকলেও এখন উপজেলার তিনটি আলাদা স্থানে জামাত হওয়ায় উপস্থিতি কিছুটা বিভক্ত হয়েছে; তবে মানুষের আগ্রহ ও ধর্মীয় অনুভূতি এখনো অটুট।</p>