<p>দিনাজপুরের বীরগঞ্জ উপজেলার মাছবোয়াল এলাকায় অবস্থিত ফয়জুল উলুম তাহফিজুল কুরআন নূরানী মাদরাসার উদ্যোগে অভিভাবক সমাবেশ ও পুরস্কার বিতরণ অনুষ্ঠিত হয়েছে|</p>

<p>শনিবার (১১ এপ্রিল) সকালে মাদরাসা প্রাঙ্গণে আয়োজিত এ অনুষ্ঠানের সূচনা হয় পবিত্র কুরআন তিলাওয়াতের মাধ্যমে।&nbsp;</p>

<p>এতে প্রধান অতিথি হিসেবে উপস্থিত ছিলেন দিনাজপুর-১ আসনের সংসদ সদস্য আলহাজ্ব মো. মনজুরুল ইসলাম।</p>

<p>প্রধান অতিথির বক্তব্যে তিনি কুরআন শিক্ষার গুরুত্ব তুলে ধরে বলেন, একটি নৈতিক ও আদর্শ সমাজ গঠনে ধর্মীয় শিক্ষার বিকল্প নেই। তিনি শিক্ষার্থীদের ধর্মীয় শিক্ষার পাশাপাশি নৈতিকতা ও মানবিক মূল্যবোধ অর্জনের ওপর গুরুত্বারোপ করেন।</p>

<p>অনুষ্ঠানে সভাপতিত্ব করেন আলহাজ্ব মো. আবু বকর সিদ্দিক, বিশেষ অতিথি হিসেবে উপস্থিত ছিলেন হাফেজ মাওলানা আব্দুল হাকিম, মুফতি মাহমুদুল হাসান, উপজেলা বিএনপির সদস্য মো. দুলাল হোসেন এবং ভোগনগড় ইউনিয়নের ভারপ্রাপ্ত যুগ্ম আহ্বায়ক এ কে এম জাকারিয়া জাকির।</p>

<p>এছাড়াও অনুষ্ঠানে স্থানীয় গণ্যমান্য ব্যক্তি, শিক্ষাবিদ, অভিভাবক এবং এলাকার বিশিষ্ট ব্যক্তিবর্গ উপস্থিত ছিলেন। বক্তারা শিক্ষার্থীদের নৈতিকতা, শৃঙ্খলা ও ধর্মীয় শিক্ষায় আরও মনোযোগী হওয়ার আহ্বান জানান।</p>

<p>অনুষ্ঠানের শেষপর্বে কৃতিত্বপূর্ণ ফলাফলের স্বীকৃতি হিসেবে বিভিন্ন শ্রেণিতে মেধাবী শিক্ষার্থীদের মাঝে পুরস্কার বিতরণ করা হয়।</p>

<p>প্রাণবন্ত ও উৎসবমুখর পরিবেশে অনুষ্ঠানটি সম্পন্ন হয় এবং দোয়া ও মোনাজাতের মাধ্যমে সমাপ্তি ঘোষণা করা হয়।</p>