<p>জগন্নাথ বিশ্ববিদ্যালয় (জবি) ও গণমাধ্যম বিষয়ক প্রতিষ্ঠান মিডিয়া রিসোর্সেস ডেভেলপমেন্ট ইনিশিয়েটিভ (এমআরডিআই)-এর মধ্যে যৌথ গবেষণা, উন্নয়ন ও প্রশিক্ষণ সহযোগিতা জোরদারের লক্ষ্যে একটি সমঝোতা স্মারক (এমওইউ) স্বাক্ষরিত হয়েছে।</p>

<p>বুধবার (৮ এপ্রিল) বিশ্ববিদ্যালয়ের উপাচার্যের কনফারেন্স রুমে আয়োজিত এক অনুষ্ঠানে এ সমঝোতা স্মারক স্বাক্ষর করা হয়। বিশ্ববিদ্যালয়ের উপাচার্য অধ্যাপক ড. মো. রইছ উদ্&zwnj;দীনের উপস্থিতিতে এমআরডিআই-এর প্রধান নির্বাহী হাসিবুর রহমান এবং বিশ্ববিদ্যালয়ের পক্ষে রেজিস্ট্রার অধ্যাপক ড. মো. শেখ গিয়াস উদ্দিন সমঝোতা স্মারকে স্বাক্ষর করেন।</p>

<p>সমঝোতা স্মারকের আওতায় এমআরডিআই জগন্নাথ বিশ্ববিদ্যালয়ের গণযোগাযোগ ও সাংবাদিকতা বিভাগের বিদ্যমান ডিজিটাল সাংবাদিকতা কোর্স (সেশন: ২০২৪-২৫)-এর অধীনে তথ্য যাচাই (ভুয়া সংবাদ, ভুল তথ্য, বিভ্রান্তিকর তথ্য ও ডিজিটাল মিডিয়া সাক্ষরতা) বিষয়ক বিষয়বস্তু পর্যালোচনা ও উন্নয়নে সহায়তা প্রদান করবে। পাশাপাশি শিক্ষার্থীদের ব্যবহারিক দক্ষতা বৃদ্ধির লক্ষ্যে আধুনিক সরঞ্জাম ও কৌশল অন্তর্ভুক্ত করা হবে।</p>

<p>এছাড়াও, পরবর্তী পাঠ্যক্রম পর্যালোচনার সময় (সেশন: ২০২৫-২৬) তথ্য যাচাইয়ের ওপর একটি পৃথক কোর্স প্রণয়ন ও অনুমোদনের জন্য উপস্থাপনে বিভাগকে প্রযুক্তিগত, জ্ঞানগত ও আর্থিক সহায়তা প্রদান করা হবে। এমআরডিআই বিভাগের বিদ্যমান তথ্য যাচাই ল্যাব সংস্কার এবং কোর্সের বিষয়বস্তু উন্নয়নেও সহায়তা করবে।</p>

<p>বিশ্ববিদ্যালয়ের ট্রেজারার অধ্যাপক ড. সাবিনা শরমীন বলেন, বর্তমান প্রেক্ষাপটে এই চুক্তি সাংবাদিকতা বিভাগের শিক্ষার্থী ও শিক্ষকদের দক্ষতা উন্নয়নে গুরুত্বপূর্ণ ভূমিকা রাখবে।</p>

<p>এমআরডিআই-এর প্রধান নির্বাহী হাসিবুর রহমান বলেন, ফ্যাক্ট-চেকিং ও অপতথ্য প্রতিরোধ বিষয়ে শিক্ষার্থীদের দক্ষতা বৃদ্ধিতে এই চুক্তি কার্যকর ভূমিকা রাখবে। তিনি আশা প্রকাশ করেন, শিক্ষা ও ব্যবহারিক অনুশীলনের সমন্বয়ে আধুনিক পদ্ধতিতে শিক্ষার্থীরা আরও সমৃদ্ধ হবে এবং উভয় প্রতিষ্ঠানের যৌথ প্রচেষ্টায় ইতিবাচক ফলাফল অর্জিত হবে।</p>

<p>অনুষ্ঠানে উপাচার্য অধ্যাপক ড. মো. রইছ উদ্&zwnj;দীন এমআরডিআই&rsquo;র উদ্যোগকে স্বাগত জানিয়ে বলেন, বিশ্ববিদ্যালয়ে ফ্যাক্ট-চেকিং কোর্স অন্তর্ভুক্ত করা একটি সময়োপযোগী পদক্ষেপ। এর মাধ্যমে শিক্ষার্থীরা তথ্য যাচাই ও দায়িত্বশীল সাংবাদিকতার ক্ষেত্রে আরও দক্ষ হয়ে উঠবে।</p>

<p>তিনি আরও বলেন, বর্তমান সময়ে অপতথ্য ও ভুয়া খবরের বিস্তার একটি বড় চ্যালেঞ্জ। ফ্যাক্ট-চেকিং কার্যক্রম জোরদার করা গেলে এই প্রবণতা রোধ করা সম্ভব হবে এবং দেশ ও জাতি গঠনে ইতিবাচক ভূমিকা রাখা যাবে। তিনি উল্লেখ করেন, সাংবাদিকতায় ইতিবাচক কাজের মূল্যায়ন প্রয়োজন এবং এমআরডিআই&rsquo;র কার্যক্রম শুধু একটি বিভাগে সীমাবদ্ধ না থেকে সমগ্র বিশ্ববিদ্যালয়ে সম্প্রসারিত হলে তা কাঙ্ক্ষিত উন্নয়নে সহায়ক হবে।</p>

<p>উল্লেখ্য, সমঝোতা স্মারকের মেয়াদ প্রাথমিকভাবে এক বছর নির্ধারণ করা হয়েছে।</p>

<p>অনুষ্ঠানে শিক্ষক সমিতির ভারপ্রাপ্ত সভাপতি অধ্যাপক ড. মুহাম্মদ মঞ্জুর মুর্শেদ ভূঁইয়া, বিভিন্ন অনুষদের ডিনবৃন্দ, গণযোগাযোগ ও সাংবাদিকতা বিভাগের শিক্ষকবৃন্দ, প্রক্টর, পরীক্ষা নিয়ন্ত্রক, সংশ্লিষ্ট দপ্তরের পরিচালকবৃন্দ এবং এমআরডিআই&rsquo;র ঊর্ধ্বতন কর্মকর্তাসহ অন্যান্য অতিথিরা উপস্থিত ছিলেন।</p>

<p>অনুষ্ঠানটি সঞ্চালনা করেন গণযোগাযোগ ও সাংবাদিকতা বিভাগের চেয়ারম্যান অধ্যাপক ড. মো. আশরাফুল আলম।</p>