<p>মালয়েশিয়ায় নিযুক্ত বাংলাদেশের হাইকমিশনার মনজুরুল করিম খান চৌধুরী বলেছেন, মালয়েশিয়ায় কর্মরত বাংলাদেশিরা দেশটির অর্থনীতিতে গুরুত্বপূর্ণ অবদান রাখছেন। তাদের সুরক্ষা, অধিকার ও বৈধতা নিশ্চিত করা হলে তা দুই দেশের সম্পর্ককে আরও সুসংহত করবে।</p>

<p>সোমবার (২৩ ফেব্রুয়ারি) মালয়েশিয়ার পররাষ্ট্র মন্ত্রণালয়ের উদ্যোগে আয়োজিত ইফতার অনুষ্ঠানে সাংবাদিকদের সঙ্গে আলাপকালে তিনি এ কথা বলেন। অনুষ্ঠানে বিভিন্ন দেশের কূটনীতিক, সরকারি কর্মকর্তা ও বিশিষ্ট ব্যক্তিরা উপস্থিত ছিলেন।</p>

<p>হাইকমিশনার জানান, সম্প্রতি বাংলাদেশে অনুষ্ঠিত ত্রয়োদশ জাতীয় নির্বাচন সুষ্ঠু ও শান্তিপূর্ণ পরিবেশে সম্পন্ন হয়েছে। তিনি বলেন, নবনির্বাচিত প্রধানমন্ত্রীর প্রতি মালয়েশিয়ার প্রধানমন্ত্রী আনোয়ার ইব্রাহিম অভিনন্দন জানিয়েছেন, যা দুই দেশের পারস্পরিক সৌহার্দ্য ও কূটনৈতিক সম্পর্কের ইতিবাচক দৃষ্টান্ত।</p>

<p>তিনি আরও বলেন, বাংলাদেশ ও মালয়েশিয়ার সম্পর্ক শুধু আনুষ্ঠানিক কূটনীতির মধ্যেই সীমাবদ্ধ নয়; বরং বাণিজ্য, বিনিয়োগ, শ্রমবাজার, শিক্ষা ও সাংস্কৃতিক বিনিময়সহ নানাক্ষেত্রে দুই দেশের সহযোগিতা ক্রমাগত সম্প্রসারিত হচ্ছে। বিশেষ করে মালয়েশিয়ায় কর্মরত বিপুলসংখ্যক প্রবাসী বাংলাদেশিরা দুই দেশের সম্পর্কের গুরুত্বপূর্ণ সেতুবন্ধন হিসেবে কাজ করছেন।</p>

<p>ইফতার মাহফিলে কূটনীতিকদের সঙ্গে পরিচয়পর্বে প্রধানমন্ত্রী আনোয়ার ইব্রাহিমের সঙ্গে হাইকমিশনারের সৌজন্য সাক্ষাৎ হয়। এ সময় তিনি মালয়েশিয়ায় অবস্থানরত অবৈধ বাংলাদেশি কর্মীদের বৈধতার বিষয়ে প্রধানমন্ত্রীর দৃষ্টি আকর্ষণ করেন। বিষয়টি মানবিক ও বাস্তব দৃষ্টিকোণ থেকে বিবেচনার অনুরোধ জানানো হয়েছে বলে তিনি উল্লেখ করেন।</p>

<p>হাইকমিশনার বলেন, মালয়েশিয়ার সঙ্গে বাংলাদেশের কূটনৈতিক সম্পর্ক দিন দিন আরও উষ্ণ ও সুদৃঢ় হচ্ছে। পারস্পরিক আস্থা, সহযোগিতা ও বন্ধুত্বপূর্ণ মনোভাবের ভিত্তিতে দুই দেশের সম্পর্ক নতুন উচ্চতায় পৌঁছাচ্ছে বলেও তিনি মন্তব্য করেন।তিনি আশাবাদ ব্যক্ত করেন যে, পারস্পরিক আলোচনার মাধ্যমে এ বিষয়ে ইতিবাচক অগ্রগতি অর্জিত হবে।</p>

<p>অনুষ্ঠানে বন্ধুত্বপূর্ণ পরিবেশে বিভিন্ন দেশের কূটনীতিকদের সঙ্গে মতবিনিময় হয়। রমজানের এই আয়োজনে সম্প্রীতি ও পারস্পরিক শ্রদ্ধাবোধের চিত্র স্পষ্টভাবে ফুটে ওঠে।</p>

<p>সব মিলিয়ে, ইফতার অনুষ্ঠানে কূটনৈতিক সৌহার্দ্য ও পারস্পরিক সহযোগিতার যে বার্তা উঠে এসেছে, তা বাংলাদেশ-মালয়েশিয়া সম্পর্কের ভবিষ্যৎ পথচলায় নতুন আশার সঞ্চার করেছে বলে মনে করা হচ্ছ।</p>