<p>ইরানের সাবেক পররাষ্ট্রমন্ত্রী কামাল খারাজি মারা গেছেন। গত ১ এপ্রিল যুক্তরাষ্ট্র-ইসরাইলি হামলায় আহত হওয়ার পর গতকাল বৃহস্পতিবার তিনি শেষ নিঃশ্বাস ত্যাগ করেন। ইরানের গণমাধ্যম এ তথ্য জানিয়েছে।</p>

<p>মৃত্যুকালে তার বয়স হয়েছিল ৮১ বছর। খারাজি ইরানের পররাষ্ট্র মন্ত্রণালয়ের অধীন &lsquo;স্ট্র্যাটেজিক কাউন্সিল ফর ইন্টারন্যাশনাল রিলেশনস&rsquo;-এর প্রধান ছিলেন।</p>

<p>মেহর ও ইসনা সংবাদ সংস্থা টেলিগ্রামে জানায়, এই অভিজ্ঞ কূটনীতিক &lsquo;কয়েক দিন আগে আমেরিকান-জায়নবাদী শত্রুর চালানো একটি সন্ত্রাসী হামলায় আহত হয়েছিলেন&rsquo; এবং &lsquo;আজ রাতে শহিদ হয়েছেন।&rsquo;</p>

<p>গণমাধ্যমের তথ্য অনুযায়ী, তেহরানে তার বাড়িতে চালানো ওই হামলায় তার স্ত্রীও নিহত হন।</p>

<p>কামাল খারাজি জাতিসংঘে ইরানের রাষ্ট্রদূত হিসেবে দায়িত্ব পালন করেছেন। ১৯৯৭ থেকে ২০০৫ সাল পর্যন্ত সংস্কারপন্থী প্রেসিডেন্ট মোহাম্মদ খাতামির শাসনামলে তিনি দেশটির পররাষ্ট্রমন্ত্রীর দায়িত্ব পালন করেন।</p>

<p>গণমাধ্যম আরও জানায়, গত ২৮ ফেব্রুয়ারি ইরানের ওপর যুক্তরাষ্ট্র-ইসরাইলি হামলার মধ্য দিয়ে মধ্যপ্রাচ্যে যুদ্ধ শুরু হওয়ার পর থেকে দেশটির ধর্মীয় নেতা আয়াতুল্লাহ আলী খামেনিসহ বেশ কয়েকজন শীর্ষ সামরিক ও রাজনৈতিক ব্যক্তিত্ব হামলায় নিহত হয়েছেন।</p>

<p>সূত্র: এএফপি।</p>