<p>চট্টগ্রামের প্রাণ কর্ণফুলী নদী ভরাট&nbsp;এবং দখলকারীর সংখ্যা বেড়েই চলেছে মন্তব্য করে অ্যাডভোকেট মনজিল মোরসেদ বলেন, &lsquo;রক্ষক ভক্ষকের ভূমিকায় থাকায় কর্ণফুলীর অবৈধ স্থাপনা উচ্ছেদ হচ্ছে না।&rsquo;</p>

<p>বৃহস্পতিবার (৫ ফেব্রুয়ারি) চট্টগ্রাম থিয়েটার ইনস্টিটিউটে &lsquo;কালের ধ্রুবতারা&rsquo; অ্যাডভোকেট মঞ্জিল মোরসেদ&nbsp;শীর্ষক ডকুমেন্টারি ফিল্ম এর প্রিমিয়ার অনুষ্ঠানে প্রধান অতিথির বক্তব্যে তিনি এই কথা বলেন।</p>

<p>মনজিল মোরসেদ আরও বলেন, &lsquo;গত ১৬ বছর ধরে কর্ণফুলী রক্ষায় আমরা সাতটা মামলা জিতেছি। একই গ্রাউন্ডে বন্দরের সহায়তায় দখলকারীরা বারবার মামলা করায় কর্ণফুলী নদী ভরাট হয়ে যাচ্ছে এবং দখলকারীর সংখ্যা বেড়েই চলেছে। চট্টগ্রামবাসী একত্রিত হয়ে এই দখলদারদের প্রতিহত না করলে একদিন কর্ণফুলী মরা নদীতে পরিণত হবে।&rsquo;</p>

<p>জনস্বার্থে দায়েরকৃত সাড়ে তিনশ মামলার ঘটনা প্রবাহ এবং তার জীবনী নিয়ে &lsquo;কালের ধ্রুবতারা&rsquo; অ্যাডভোকেট মনজিল মোরসেদ&nbsp;নামের এই ডকুমেন্টারি ফিল্ম তৈরি করে নাগরদোলা ফিল্মস।</p>

<p>বাংলাদেশ পরিবেশ ফোরাম সভাপতি প্রকৌশলী মোজাম্মেল হকের সভাপতিত্বে ও দিলরুবা খানম ছুটির উপস্থাপনায় অনুষ্ঠানে&nbsp;স্বাগত বক্তব্য রাখেন ডকুমেন্টারি নির্মাতা আলীউর রহমান।</p>

<p>তিনি বলেন, &lsquo;একজন মনজিল মোরসেদ নিজ অর্থায়নে জনস্বার্থে মামলা করে যে মাইলস্টোন স্থাপন করেছে সেটা চিরস্থায়ী হয়ে থাকবে। অন্য আইনজীবীদের তার দৃষ্টান্ত অনুসরণ করা উচিত।&rsquo;</p>

<p>প্রিমিয়ার শো উদ্বোধক সাবেক চসিক মেয়র মাহমুদুল ইসলাম চৌধুরী বলেন, &lsquo;রাজনৈতিক ও প্রশাসনিক ব্যর্থতার কারণে কর্ণফুলী দখল বেড়ে চলেছে এবং প্রাকৃতিকভাবে সৃষ্ট একটা নান্দনিক নগরকে বায়ুদূষণের শীর্ষ পর্যায়ে নিয়ে যাওয়া হচ্ছে। এটা কিছুতেই মেনে নেওয়া যায় না।&rsquo;</p>

<p>অনুষ্ঠানে প্রধান বক্তা একুশে পদকপ্রাপ্ত সাংবাদিক ও কলামিস্ট আবুল মোমেন বলেন, &lsquo;বর্তমানে প্রশাসনিক দুর্বলতা এবং সামাজিক অবক্ষয়ের কারণেই সমাজে খারাপ লোকের সংখ্যা বেড়ে যাচ্ছে। অ্যাডভোকেট মনজিল মোরসেদ নিজের অবস্থান থেকে যেভাবে দেশের জন্য কাজ করে চলেছেন আমাদের তার দৃষ্টান্ত অনুসরণ করা উচিত।&rsquo;</p>

<p>অনুষ্ঠানে আরও বক্তব্য রাখেন চট্টগ্রাম রিপোর্টার্স ফোরামের সভাপতি কাজী আবুল মনসুর, চ্যানেল আই চট্টগ্রাম বিভাগীয় ব্যুরো প্রধান চৌধুরী ফরিদ, চট্টগ্রাম ইতিহাস সংস্কৃতি গবেষণা কেন্দ্রের সহ-সভাপতি ইঞ্জিনিয়ার মীর্জা মোহাম্মদ ঈসমাইল, চবি নাট্যকলা অধ্যাপক সুবীর মহাজন, মানবাধিকার কর্মী তাপস হোড়, মিঠুল দাশগুপ্ত, প্রীতিলতা ট্রাস্টের সাধারণ সম্পাদক বিশ্বজিৎ দেব, মামলার ভিকটিম শিল্পী ফেরদৌস ওয়াহিদের ভাইজি মুশফিকা মোস্তফা, কর্ণফুলী নদী সাম্পান মাঝি কল্যাণ সমিতি ফেডারেশনের সভাপতি এস এম পেয়ার আলী, সহ-সভাপতি জাফর আহমেদ, যুগ্ম সাধারণ সম্পাদক লোকমাল দয়াল প্রমুখ।</p>