<p>নারায়ণগঞ্জের রূপগঞ্জে পুলিশের বিশেষ অভিযানে ১০০ বোতল নেশাজাতীয় স্কাব সিরাপসহ ওয়াসীম নামে এক মাদককারবারিকে গ্রেপ্তার করা হয়েছে। গতকাল দিবাগত-রাতে উপজেলার মুড়াপাড়া ইউনিয়নের গঙ্গানগর এলাকা থেকে তাকে আটক করা হয়।</p>

<p>গ্রেপ্তারকৃত ওয়াসীম গঙ্গানগর এলাকার তোফাজ্জল হোসেনের ছেলে বলে জানিয়েছে পুলিশ।</p>

<p>রূপগঞ্জ থানার ভারপ্রাপ্ত কর্মকর্তা (ওসি) সবজেল হোসেন জানান, গোপন সংবাদের ভিত্তিতে এসআই নাজিমউদ্দিনের নেতৃত্বে পুলিশের একটি চৌকস দল অভিযান পরিচালনা করে। এসময় ১০০ বোতল স্কাব সিরাপসহ ওয়াসীমকে হাতেনাতে গ্রেপ্তার করা হয়। তবে পুলিশের উপস্থিতি টের পেয়ে ঘটনাস্থল থেকে আরও কয়েকজন মাদককারবারি পালিয়ে যায়।</p>

<p>তিনি আরও জানান, গ্রেপ্তারকৃত আসামির বিরুদ্ধে মাদকদ্রব্য নিয়ন্ত্রণ আইনে মামলা দায়ের করা হয়েছে। পরে তাকে কঠোর পুলিশি নিরাপত্তায় নারায়ণগঞ্জ আদালতে পাঠানো হয়েছে।</p>