<p>সুইজারল্যান্ডের বিলাসবহুল স্কি রিসোর্ট শহর ক্রাঁস-মন্টানায় নববর্ষ উদযাপনের সময় একটি মদের বারে ভয়াবহ অগ্নিকাণ্ডে অন্তত ৪০ জন নিহত হয়েছেন। এ ঘটনায় আহত হয়েছেন আরও শতাধিক মানুষ।</p>

<p><br />
স্থানীয় সময় বুধবার দিবাগত রাত দেড়টার দিকে ক্রাঁস-মন্টানার জনপ্রিয় &lsquo;লে কনস্টেলেশন&rsquo; বারে আগুন লাগে। সুইস পুলিশ জানিয়েছে, এটি কোনো সন্ত্রাসী হামলা নয়; পুরো ঘটনাটি একটি দুর্ঘটনাজনিত অগ্নিকাণ্ড।</p>

<p><br />
আঞ্চলিক নিরাপত্তা বিভাগের প্রধান জানান, নিহতের সংখ্যা আরও বাড়তে পারে। ইতালির পররাষ্ট্র মন্ত্রণালয়ের বরাতে বলা হয়েছে, সুইস পুলিশের প্রাথমিক ধারণা অনুযায়ী নিহতের সংখ্যা প্রায় ৪০ এবং আহতের সংখ্যা ১০০ ছাড়িয়েছে।</p>

<p><br />
পুলিশের মুখপাত্র জানান, নববর্ষ উপলক্ষে বারে শতাধিক মানুষ উপস্থিত ছিলেন। নিহত ও আহতদের বেশির ভাগই বিদেশি পর্যটক বলে ধারণা করা হচ্ছে। তিনি বলেন, &ldquo;এটি একটি আন্তর্জাতিকভাবে পরিচিত স্কি রিসোর্ট। বিভিন্ন দেশের পর্যটক সেখানে উপস্থিত ছিলেন।&rdquo;</p>

<p><br />
আগুন লাগার সঠিক কারণ এখনো নিশ্চিত নয়। তবে সুইস গণমাধ্যমগুলোর খবরে বলা হয়েছে, দুর্ঘটনার সময় বারে একটি কনসার্ট চলছিল এবং সেখানে আতশবাজি সদৃশ পায়রোটেকনিকস ব্যবহার করা হচ্ছিল। সেখান থেকেই আগুনের সূত্রপাত হয়ে থাকতে পারে বলে ধারণা করা হলেও পুলিশ বিষয়টি নিশ্চিত করেনি।</p>

<p><br />
ঘটনার পরপরই ক্রাঁস-মন্টানায় নো-ফ্লাই জোন ঘোষণা করা হয়। পুলিশ, দমকল বাহিনী ও উদ্ধারকারী দল দ্রুত ঘটনাস্থলে পৌঁছে উদ্ধারকাজ শুরু করে। একাধিক হেলিকপ্টারও উদ্ধার অভিযানে অংশ নিচ্ছে। ক্ষতিগ্রস্তদের স্বজনদের জন্য একটি হটলাইন চালু করা হয়েছে এবং পুরো এলাকা ঘিরে রাখা হয়েছে।</p>

<p><br />
নিহত ও আহতদের পরিচয় এখনো প্রকাশ করা হয়নি। কর্তৃপক্ষ জানিয়েছে, তদন্তের প্রাথমিক পর্যায়ে থাকায় হতাহতদের সঠিক সংখ্যা নির্ধারণে সময় লাগবে।</p>

<p><br />
উল্লেখ্য, আল্পস পর্বতমালার ভ্যালাই অঞ্চলে অবস্থিত ক্রাঁস-মন্টানা সুইজারল্যান্ডের অন্যতম জনপ্রিয় স্কি রিসোর্ট। প্রায় ৮৭ মাইল দীর্ঘ স্কি ট্রেইলসহ এই শহরটি বিশেষ করে ব্রিটিশ পর্যটকদের কাছে অত্যন্ত জনপ্রিয়। চলতি মাসের শেষ দিকে এখানে এফআইএস ওয়ার্ল্ড কাপ স্পিড স্কিইং প্রতিযোগিতা অনুষ্ঠিত হওয়ার কথা রয়েছে।</p>

<p><br />
সূত্র: এনডিটিভি</p>