<p>চলতি বছরের অন্যতম আকর্ষণীয় জ্যোতির্বৈজ্ঞানিক ঘটনা ঘটতে যাচ্ছে আগামী ৩ মার্চ। নাসা জানিয়েছে, ওই দিন পূর্ণিমা পড়বে এবং একই সঙ্গে দেখা মিলবে চন্দ্রগ্রহণের। এই রাতে আকাশে দেখা যাবে &lsquo;ব্লাড ওয়ার্ম মুন&rsquo;, যা আসলে একটি বিশেষ রক্তিম চাঁদ। বিশেষভাবে উত্তর আমেরিকার আকাশে এটি সবচেয়ে ভালোভাবে দেখা যাবে, বিশেষ করে পশ্চিম উপকূল থেকে।</p>

<p>মার্চ মাসের পূর্ণিমাকে ঐতিহ্য অনুযায়ী বলা হয় &lsquo;ওয়ার্ম মুন&rsquo;। বসন্তের শুরুতে মাটি উষ্ণ হলে কেঁচো বা পোকামাকড়ের লার্ভা মাটির উপরে উঠে আসে। একে ব্লাড ওয়ার্ম মুনের সঙ্গে মিলিয়ে দেখা হয়। &lsquo;ব্লাড মুন&rsquo; হয়, যখন পূর্ণিমা বা পূর্ণ চাঁদের সময় চন্দ্রগ্রহণ ঘটে।</p>

<p>চন্দ্রগ্রহণ তখন ঘটে যখন পৃথিবী সূর্য ও চাঁদের মাঝখানে অবস্থান করে। তখন পৃথিবীর ছায়া চাঁদের ওপর পড়ে এবং চাঁদ গাঢ় লাল বা তামাটে আভা ধারণ করে।</p>

<p>নাসার তথ্য অনুযায়ী, এবার পূর্ণ চন্দ্রগ্রহণ হবে প্রায় এক ঘণ্টা ধরে। আন্তর্জাতিক সময় (ইউটিসি) অনুযায়ী এটি শুরু হবে ১১:০৪ থেকে ১২:০৩ পর্যন্ত। বাংলাদেশ সময় অনুযায়ী সময় হবে বিকাল ৫:০৪ থেকে ৬:০৩ পর্যন্ত। চন্দ্রগ্রহণ শুরু হবে এর প্রায় দেড় ঘণ্টা আগে, আর পুরো গ্রহণ শেষ হবে রাত ৮:২৩ মিনিটে।</p>

<p>এই গ্রহণটি পূর্ব এশিয়া ও অস্ট্রেলিয়ায় পুরোপুরি দৃশ্যমান হবে। প্রশান্ত মহাসাগরীয় অঞ্চলে তা সারারাত দেখা যাবে। উত্তর ও মধ্য আমেরিকা এবং দক্ষিণ আমেরিকার পশ্চিমাংশে ভোরের দিকে সবচেয়ে ভালো দেখা যাবে। তবে ইউরোপ ও আফ্রিকায় এটি দেখা যাবে না।</p>

<p>চন্দ্রগ্রহণ খালি চোখেই নিরাপদে দেখা যায়। সূর্যগ্রহণের মতো বিশেষ চশমার প্রয়োজন নেই। তবে দূরবীন বা টেলিস্কোপ থাকলে চাঁদের লাল আভার সূক্ষ্ম পরিবর্তন আরও স্পষ্ট দেখা যাবে। যারা ছবি তুলতে চান, তাদের জন্য এটি দারুণ সুযোগ। আকাশ মেঘমুক্ত থাকলে ডিএসএলআর ক্যামেরার আইএসও বাড়িয়ে ভালো ছবি তোলা সম্ভব।</p>

<p>প্রতি মাসে পূর্ণিমা হলেও চন্দ্রগ্রহণ কেন হয় না? এর কারণ, চাঁদের কক্ষপথ পৃথিবীর কক্ষপথের সঙ্গে সামান্য কাত। ফলে বেশিরভাগ সময় পৃথিবীর ছায়া চাঁদের ওপর সরাসরি পড়ে না। কখনো উপরে, কখনো নিচ দিয়ে চলে যায়। কেবল যখন চাঁদ, পৃথিবী ও সূর্য একই সরলরেখায় নিখুঁতভাবে অবস্থান করে, তখনই চন্দ্রগ্রহণ ঘটে। ৩ মার্চ এমনই একটি দিন।</p>