<p>যশোরের শার্শা উপজেলার প্রকল্প বাস্তবায়ন কর্মকর্তা (পিআইও) শাহরিয়ার মাহমুদ রুঞ্জুর বিরুদ্ধে অনিয়ম ও দুর্নীতির অভিযোগ তুলে তার অপসারণ চেয়ে মানববন্ধন করেছেন স্থানীয় জনপ্রতিনিধি ও রাজনৈতিক ব্যক্তিবর্গ।</p>

<p>সোমবার (৬ এপ্রিল) সকালে উপজেলা পরিষদের সন্মুখে এই মানববন্ধন অনুষ্ঠিত হয়। মানববন্ধন শেষে শার্শা উপজেলা নির্বাহী অফিসারের হাতে স্মারকলিপি প্রদান করা হয়।</p>

<p>এ সময় উপস্থিত ছিলেন শার্শা উপজেলা বিএনপির সিনিয়র যুগ্ন-সাধারন সম্পাদক এ্যাড. মোস্তফা কামাল মিন্টু, বেনাপোল ইউনিয়ন বিএনপির সভাপতি ও ইউপি সদস্য আলমগীর সিদ্দিক, সাধারণ সম্পাদক আব্দুল কাশেম, উপজেলা কৃষক দলের সভাপতি আমিরুল ইসলাম ও উপজেলার বিভিন্ন ইউনিয়নের স্থানীয় জনপ্রতিনিধিরা।</p>

<p>স্মারকলিপিতে শার্শা উপজেলায় কর্মরত পিআইও শাহরিয়ার রঞ্জুর বিরুদ্ধে দীর্ঘদীন ধরে সরকারি উন্নয়ন প্রকল্প বাস্তবায়নে অনিয়ম-দুর্নীতি, ক্ষমতার অপব্যবহার, ভুয়া ভাউচারে স্বাক্ষর নিয়ে অর্থ উত্তোলনসহ আত্মসাৎ-এর অভিযোগ আনা হয়েছে।</p>

<p>অভিযোগ বিষয়ে জানতে চেয়ে অভিযুক্ত প্রকল্প কর্মকর্তা রঞ্জুর মুঠো ফোনে একাধিকবার কল দিলেও রিসিভ না করায় বক্তব্য পাওয়া যায়নি।</p>

<p>এর আগে শার্শা উপজেলা বিএনপির সাধারন সম্পাদক নুরুজ্জামান লিটন ও অভিযুক্ত পিআইও রঞ্জুর একটি ফোন আলাপ সামাজিক যোগাযোগ মাধ্যমে ভাইরাল হয়। এই ফোনালাপ ঘিড়ে নানা আলোচনা-সমালোচনা চলছে সর্বমহলে।</p>

<p>শার্শা উপজেলা নির্বাহী কর্মকর্তা ফজলে ওয়াহিদ স্মারকলিপি গ্রহণের সত্যতা নিশ্চিত করে গণমাধ্যমকর্মীদের জানান, এটি জেলা প্রশাসক, বিভাগীয় কমিশনার ও দূর্নীতি দমন কমিশন চেয়ারম্যান বরাবর পৌঁছে দেওয়া হবে।</p>