<p>পিছিয়ে পড়া বা ব্যাকডেটেড শিক্ষাব্যবস্থা নিয়ে এগোনো সম্ভব নয় জানিয়েছেন শিক্ষা এবং প্রাথমিক ও গণশিক্ষামন্ত্রী আ ন ম এহছানুল হক মিলন। এ সময় তিনি দৃঢ় প্রত্যয় ব্যক্ত করেছেন বলেন, নকল ও প্রশ্নপত্র ফাঁস আর কোনোভাবেই শিক্ষাব্যবস্থায় ফিরে আসবে না। আগেও যেমন কার্যকর পদক্ষেপের মাধ্যমে এসব অনিয়ম দমন করা হয়েছিল, এবারো তেমনি কঠোর নজরদারি ও প্রয়োজনীয় ব্যবস্থা নেওয়া হবে।</p>

<p>বুধবার (১৮ ফেব্রুয়ারি) সচিবালয়ে শিক্ষা মন্ত্রণালয়ের সভাকক্ষে সংবাদ সম্মেলনে সাংবাদিকদের প্রশ্নের জবাবে এসব কথা বলেন মন্ত্রী। এ সময় তার সঙ্গে উপস্থিত ছিলেন শিক্ষা ও প্রাথমিক ও গণশিক্ষা মন্ত্রণালয়ের প্রতিমন্ত্রী ববি হাজ্জাজ।</p>

<p>এহছানুল হক মিলন বলেন, &lsquo;শিক্ষাব্যবস্থাকে যুগোপযোগী ও বিশ্বমানের করতে সমন্বিত সংস্কার উদ্যোগ নেওয়া হচ্ছে। কারিকুলাম পর্যালোচনার পাশাপাশি ডিজিটাল লিটারেসি ও ইংরেজি দক্ষতার ওপর বিশেষ গুরুত্ব দেওয়া হবে। একই সঙ্গে চতুর্থ শিল্পবিপ্লবের চাহিদা অনুযায়ী ন্যানো টেকনোলজি, কৃত্রিম বুদ্ধিমত্তা (এআই) ও রোবটিক্স শিক্ষা কারিকুলামে অন্তর্ভুক্তির পরিকল্পনা রয়েছে।&rsquo;</p>

<p>শিক্ষার্থীদের উদ্দেশে শিক্ষার্থী বলেন, &lsquo;পিছিয়ে পড়া বা ব্যাকডেটেড শিক্ষাব্যবস্থা নিয়ে এগোনো সম্ভব নয়। বিশ্ব এখন একটি গ্লোবাল ভিলেজ, আন্তর্জাতিক মানের সঙ্গে সামঞ্জস্য রেখে আধুনিক, প্রযুক্তিনির্ভর ও জ্ঞানভিত্তিক শিক্ষাব্যবস্থা গড়ে তুলতে হবে। এজন্য ডিজিটাল প্ল্যাটফর্মে রূপান্তর ও দক্ষতাভিত্তিক কারিকুলাম প্রণয়নে কাজ চলছে।&rsquo;</p>

<p>শিক্ষা মন্ত্রণালয়ে অনিয়ম ও দুর্নীতির অভিযোগ প্রসঙ্গে মন্ত্রী বলেন, &lsquo;আগে কে কী করেছেন, তার দায়ভার আমি নেব না।&rsquo;</p>

<p>তবে তার সময়ে কোনো ধরনের দুর্নীতি হয়নি এবং ভবিষ্যতেও হতে দেওয়া হবে না বলে দাবি করে তিনি বলেন, &lsquo;এমপিওভুক্তি ও শিক্ষা প্রতিষ্ঠান অনুমোদনে অনিয়মের অভিযোগের বিষয়ে খোঁজ নিয়ে পরবর্তী সময়ে প্রয়োজনীয় সিদ্ধান্ত জানানো হবে।&rsquo;</p>

<p>বেসরকারি শিক্ষকদের কম বেতন ও সুযোগ-সুবিধা প্রসঙ্গে প্রশ্নের জবাবে শিক্ষামন্ত্রী বলেন, &lsquo;বিষয়টি সরকারের বিবেচনায় রয়েছে। সময় ও বাস্তবতা অনুযায়ী এ বিষয়ে সিদ্ধান্ত জানানো হবে।&rsquo;</p>