<p>সমাজ থেকে মাদকের ভয়াবহতা দূর করে সচেতন প্রজন্ম গড়ে তোলার লক্ষ্যে দিনাজপুরের বীরগঞ্জে মাদকবিরোধী আলোচনা সভা অনুষ্ঠিত হয়েছে।</p>

<p>বৃহস্পতিবার (৯ এপ্রিল) সকালে বীরগঞ্জ পাইলট সরকারি উচ্চ বিদ্যালয়ের একাডেমিক হলরুমে উপজেলা প্রশাসন ও মাদকদ্রব্য নিয়ন্ত্রণ অধিদপ্তরের যৌথ আয়োজনে এ সভা অনুষ্ঠিত হয়।</p>

<p>আলোচনা সভায় মাদকের কুফল, এর বহুমাত্রিক ক্ষতিকর প্রভাব এবং সমাজে এর নেতিবাচক প্রতিফলন তুলে ধরা হয়। বিশেষ করে তরুণ প্রজন্মকে মাদক থেকে দূরে রাখতে সচেতনতা বৃদ্ধির ওপর গুরুত্বারোপ করা হয়।</p>

<p>অনুষ্ঠানে বিশেষ অতিথি হিসেবে উপস্থিত ছিলেন রংপুর বিভাগীয় কার্যালয়ের মাদকদ্রব্য নিয়ন্ত্রণ অধিদপ্তরের অতিরিক্ত পরিচালক মো. মাসুদ হোসেন।</p>

<p>তিনি বলেন, মাদক নির্মূলে শুধু প্রশাসনিক পদক্ষেপ যথেষ্ট নয়, প্রয়োজন সামাজিক প্রতিরোধ এবং সম্মিলিত উদ্যোগ। এ ক্ষেত্রে প্রত্যেক নাগরিককে সচেতন ও দায়িত্বশীল ভূমিকা পালনের আহ্বান জানান তিনি।</p>

<p>সভায় সভাপতিত্ব করেন উপজেলা নির্বাহী কর্মকর্তা সুমা খাতুন।</p>

<p>তিনি বলেন, মাদক শুধু একজন ব্যক্তির জীবনকে ধ্বংস করে না, এটি একটি পরিবার ও সামগ্রিকভাবে সমাজকে বিপর্যস্ত করে তোলে। তাই মাদক প্রতিরোধে সকলকে একযোগে কাজ করার বিকল্প নেই।</p>

<p>এ সময় উপস্থিত ছিলেন উপজেলা সহকারী কমিশনার (ভূমি) ও নির্বাহী ম্যাজিস্ট্রেট দীপংকর বর্মন, বীরগঞ্জ থানার অফিসার ইনচার্জ (ওসি) মো. সাইফুল ইসলাম, উপজেলা স্বাস্থ্য ও পরিবার পরিকল্পনা কর্মকর্তা ডা. আফরোজা সুলতানা, উপজেলা বিএনপির সাধারণ সম্পাদক মো. জাকির হোসেন ধলু, উপজেলার সকল ইউনিয়নের চেয়ারম্যানবৃন্দ, বিভিন্ন গণমাধ্যমকর্মী, শিক্ষা প্রতিষ্ঠানের শিক্ষক-শিক্ষার্থী এবং স্থানীয় সামাজিক সংগঠনের প্রতিনিধিরা।</p>

<p>বক্তারা সভায় মাদকমুক্ত সমাজ গঠনে প্রশাসনের পাশাপাশি সাধারণ মানুষের সক্রিয় অংশগ্রহণের প্রয়োজনীয়তার ওপর জোর দেন। সম্মিলিত প্রচেষ্টা ও সচেতনতা বৃদ্ধির মাধ্যমে মাদক নিয়ন্ত্রণ সম্ভব বলেও তারা আশাবাদ ব্যক্ত করেন।</p>