<p>বরিশালের বাকেরগঞ্জ উপজেলায় আকারে অত্যন্ত ছোট একটি প্রাচীন মসজিদের সন্ধান পাওয়া গেছে। স্থানীয়দের দাবি, এটি বিশ্বের অন্যতম ক্ষুদ্র মসজিদ। প্রায় ৫০০ বছর আগে মোগল আমলে নির্মিত বলে ধারণা করা এই মসজিদটিতে এখনো নিয়মিত পাঁচ ওয়াক্ত আজান দেওয়া হয় এবং মুসল্লিরা নামাজ আদায় করেন।</p>

<p>বাকেরগঞ্জ উপজেলার রঙ্গশ্রী ইউনিয়নের রুনশি গ্রামে অবস্থিত এই মসজিদটি স্থানীয়ভাবে &ldquo;পাঞ্জেগানা মসজিদ&rdquo; নামে পরিচিত। মসজিদটির দৈর্ঘ্য মাত্র ৩ ফুট, প্রস্থ ৪ ফুট এবং উচ্চতা প্রায় ১০ ফুট। প্রবেশদ্বারের উচ্চতা প্রায় ৫ ফুট এবং দক্ষিণ পাশে রয়েছে একটি ছোট জানালা। মসজিদের উপরে একটি ছোট গম্বুজ রয়েছে, যা প্রাচীন মোগল স্থাপত্যের বৈশিষ্ট্য বহন করে।</p>

<p>এত ছোট আকারের হলেও মসজিদটিতে নিয়মিত নামাজ আদায় করা হয়। ইমামসহ সর্বোচ্চ চারজন মুসল্লি একসঙ্গে ভেতরে দাঁড়িয়ে নামাজ পড়তে পারেন। মুসল্লি বেশি হলে অনেকে মসজিদের বাইরে দাঁড়িয়ে নামাজ আদায় করেন।</p>

<p>স্থানীয় প্রবীণরা জানিয়েছেন, চুন-সুরকি ও জাফরি ইটের গাঁথুনিতে নির্মিত এই মসজিদটি বহু বছর ধরে প্রায় সংস্কারহীন অবস্থায় টিকে আছে। এর নির্মাণশৈলী ও স্থাপত্য বৈশিষ্ট্য দেখে অনেকেই ধারণা করছেন এটি মোগল আমলের নিদর্শন।</p>

<p>গ্রামের বাসিন্দারা জানান, আকারে ছোট হলেও এই মসজিদ তাদের কাছে ধর্মীয় অনুভূতি ও ঐতিহ্যের প্রতীক। বিশেষ করে জুমা, শবে বরাতসহ বিভিন্ন ধর্মীয় দিনে আশপাশের মানুষ এখানে ভিড় করেন। অনেকেই ঐতিহাসিক স্থাপনাটি দেখতে এবং ইবাদত করতে আসেন।</p>

<p>মসজিদটির রক্ষণাবেক্ষণের দায়িত্বে থাকা স্থানীয় হায়দার আলী বলেন, &quot;আমরা ছোটবেলা থেকেই শুনে আসছি এটি মোগল আমলের মসজিদ। এর সঠিক ইতিহাস জানা নেই। স্থানীয়দের উদ্যোগে এটি টিকে আছে। সরকার যদি সংরক্ষণে উদ্যোগ নেন, তাহলে এটি ভবিষ্যতে বিলীন হওয়ার হাত থেকে রক্ষা পাবে।&quot;</p>

<p>তিনি আরও জানান, আগে এখানে আরও দুটি ছোট মসজিদ ছিল। পরে স্থানীয় কয়েকজন সেই মসজিদগুলোর ইট ব্যবহার করে গোয়ালঘর নির্মাণ করেন। এরপর এলাকার মানুষের বিশ্বাস, সেই গোয়ালঘরে কিছু দুর্ঘটনা ঘটেছিল। সেই সময় থেকে আর কেউ মসজিদটি ভাঙার সাহস করেননি।</p>

<p>স্থানীয় সচেতন মহল মনে করছেন, যথাযথ গবেষণা ও প্রত্নতাত্ত্বিক সংরক্ষণের মাধ্যমে এই মসজিদটি দেশের গুরুত্বপূর্ণ ঐতিহাসিক নিদর্শন হিসেবে স্বীকৃতি পেতে পারে। তারা প্রত্নতত্ত্ব অধিদপ্তরের হস্তক্ষেপ কামনা করেছেন।</p>

<p>বাকেরগঞ্জ উপজেলা নির্বাহী কর্মকর্তা রুমানা আফরোজ বলেন, &quot;মসজিদটির বিষয়ে বিস্তারিত খোঁজখবর নেওয়া হবে। প্রয়োজন হলে সংস্কার ও সংরক্ষণের জন্য বিষয়টি ঊর্ধ্বতন কর্তৃপক্ষকে জানানো হবে।&quot;</p>

<p>স্থানীয়দের বিশ্বাস, যথাযথ সংরক্ষণ ও পরিচর্যা করা হলে এই ক্ষুদ্র মসজিদটি একসময় ইতিহাস ও ঐতিহ্যের অনন্য নিদর্শন হিসেবে দেশ-বিদেশের দর্শনার্থীদের আকর্ষণ করতে সক্ষম হবে।</p>