<p>গাজার বেসামরিক প্রতিরক্ষা মন্ত্রণালয় জানিয়েছে, শুক্রবার ইসরাইলি হামলায় কমপক্ষে পাঁচজন নিহত হয়েছেন।</p>

<p>গত মাসে যুক্তরাষ্ট্রের মধ্যস্থতায় যুদ্ধবিরতির দ্বিতীয় ধাপ শুরু হলেও ফিলিস্তিনি ভূখণ্ডে সহিংসতা অব্যাহত রয়েছে। চুক্তি লঙ্ঘনের অভিযোগে ইসরাইল ও হামাস একে অপরকে দোষারোপ করছে। খবর বার্তা সংস্থা এএফপি&rsquo;র।</p>

<p>হামাস কর্তৃপক্ষের অধীনে কাজ করা বেসামরিক প্রতিরক্ষা মন্ত্রণালয় আরও জানায়, শুক্রবার ভোরে গাজার মধ্যাঞ্চলে ইসরাইলি বিমান হামলায় কমপক্ষে দু&rsquo;জন নিহত এবং একজন গুরুতর আহত হয়েছেন।</p>

<p>এছাড়াও বৃহস্পতিবার মধ্যরাতের কিছু সময় পরে দক্ষিণ গাজায় আরেকটি ড্রোন হামলায় তিনজন নিহত এবং বেশ কয়েকজন আহত হন।</p>

<p>১০ অক্টোবর থেকে কার্যকর হওয়া যুদ্ধবিরতি অনুযায়ী ইসরাইলি সেনারা তথাকথিত &lsquo;ইয়েলো লাইন&rsquo; থেকে সরে গেলেও এখনও অর্ধেকের বেশি এলাকা নিয়ন্ত্রণ করছে।</p>

<p>এর আগে গাজার স্বাস্থ্য মন্ত্রণালয় জানায়, যুদ্ধবিরতি শুরু হওয়ার পর থেকে কমপক্ষে ৬০১ জন প্রাণ হারিয়েছেন।</p>

<p>অন্যদিকে ইসরাইলি সামরিক বাহিনীর দাবী, একই সময়ে তাদের অন্তত চারজন সেনা নিহত হয়েছে।</p>

<p>গাজায় সংবাদমাধ্যমের ওপর বিধিনিষেধ ও সীমিত প্রবেশাধিকার থাকায় হতাহতের সংখ্যা স্বাধীনভাবে যাচাই করতে পারেনি এএফপি।</p>