<p>কানাডার ব্রিটিশ কলাম্বিয়া প্রদেশের উত্তর-পূর্ব অংশে একটি উচ্চ বিদ্যালয় এবং একটি আবাসিক এলাকায় বন্দুকধারী হামলা চালিয়েছে। এতে কমপক্ষে দশজন নিহত হয়েছেন বলে জানিয়েছে দেশটির পুলিশ।</p>

<p>মঙ্গলবার স্থানীয় সময় দুপুর ১টা ২০ মিনিটের দিকে এ ঘটনা ঘটে।</p>

<p>কানাডার আইনশৃঙ্খলা বাহিনী রয়েল কানাডিয়ান মাউন্টেড পুলিশ (আরসিএমপি)-এর বরাতে জানা গেছে, ওই হাইস্কুলটির নাম টাম্বলার রিজ সেকেন্ডারি স্কুল। হামলার পর ঘটনাস্থল থেকে ৬ জনকে নিহত এবং আরও প্রায় ৩০ জনকে আহত অবস্থায় উদ্ধার করেছে আরসিএমপি।</p>

<p>হামলাকারীকেও ঘটনাস্থল থেকে মৃত অবস্থায় উদ্ধার করা হয়েছে। হামলাকারী নিজেই নিজেকে &lsquo;শেষ করে দিয়েছেন&rsquo; বলে ধারণা করছে আরসিএমপি।</p>

<p>আহতদের উদ্ধারের পর হাসাপাতালে নিয়ে যাওয়া হলে সেখানে আরও চার জনের মৃত্যু হয়। এছাড়া গুরুতর আহত হওয়ার কারণে আহতদের মধ্যে ২ জনের জীবন সংকটাপন্ন। বাকি ২৫ জনকে প্রাথমিক চিকিৎসা শেষে ছেড়ে দেওয়া হয়েছে।</p>

<p>স্কুলটির নিকটবর্তী একটি বাড়ি থেকে ২ জনের মরদেহ উদ্ধার করেছে আরসিএমপি। প্রাথমিক তদন্তে ধারণা করা হচ্ছে, এই নিহতরা স্কুলে হামলার সঙ্গে সম্পর্কিত। আরও নিহত বা আহত আছে কি না, তা জনতে স্কুলটির আশপাশের ঘরবাড়ি ও আবাসনগুলোতে তল্লাশি করা হয়েছে বলে এক বিবৃতিতে জানিয়েছে আরসিএমপি।</p>