<p>যুক্তরাষ্ট্রের প্রেসিডেন্ট ডনাল্ড ট্রাম্প জানিয়েছেন, যুদ্ধ শেষ করতে ইরানের দেওয়া ১৪ দফা প্রস্তাব পর্যালোচনা করে দেখছেন তিনি। তবে তেহরান &lsquo;খারাপ ব্যবহার&rsquo; করলে ওয়াশিংটন আবার বিমান হামলা শুরু করতে পারে বলে সতর্ক করেছেন তিনি।</p>

<p>শনিবার ফ্লোরিডায় এয়ার ফোর্স ওয়ানে ওঠার আগে ট্রাম্প সাংবাদিকদের জানান, তাকে &lsquo;চুক্তির ধারণা&rsquo; সম্পর্কে অবহিত করা হয়েছিল।</p>

<p>আল জাজিরা লিখেছে, কূটনৈতিক উদ্যোগ সত্ত্বেও মার্কিন প্রেসিডেন্ট ফের সংঘাত শুরু হওয়ার সম্ভাবনা নিয়ে স্বভাবসুলভাবে স্পষ্ট মনোভাব প্রকাশ করেছেন। দুই পক্ষ ৭ এপ্রিল থেকে থেকে শুরু হওয়া একটি যুদ্ধবিরতি ঘোষণার পর থেকে সংঘাত থেমে আছে।</p>

<p>হামলা আবার শুরু হতে পারে কি না, এমন প্রশ্নে ট্রাম্প বলেন, &ldquo;তারা যদি খারাপ কিছু করে, তাহলে তেমনটি হওয়ার সম্ভাবনা আছে।&rdquo;</p>

<p>তিনি জানান, &lsquo;যুক্তরাষ্ট্র অনেক ভালো করছে&rsquo; আর দাবি করেন, কয়েক মাসের যুদ্ধ ও নৌ-অবরোধে ইরান &lsquo;ধ্বংস&rsquo; হয়ে গেছে, তাই একটি মীমাংসার জন্য তারা মরিয়া হয়ে আছে।</p>

<p>এর আগে গতকাল ট্রাম্প তার নিজস্ব সামাজিক যোগাযোগমাধ্যম &lsquo;ট্রুথ সোশ্যাল&rsquo;-এ দেওয়া এক পোস্টে এ তথ্য জানান।</p>

<p>পোস্টে ট্রাম্প লিখেছেন, &lsquo;ইরান আমাদের কাছে যে পরিকল্পনা (শান্তি প্রস্তাব) পাঠিয়েছে, তা আমি শিগগিরই পর্যালোচনা করব। তবে এটি গ্রহণযোগ্য হবে বলে আমি মনে করতে পারছি না। কারণ গত ৪৭ বছর ধরে তারা মানবতা ও বিশ্বের যা ক্ষতি করেছে, তার জন্য তারা এখনো পর্যাপ্ত মূল্য পরিশোধ করেনি।&rsquo;</p>

<p>ট্রাম্প ফ্লোরিডার ওয়েস্ট পাম বিচে অবস্থানকালে এই মন্তব্য করেন। ইরানের পক্ষ থেকে নতুন প্রস্তাবে কী কী বিষয় রয়েছে, সে সম্পর্কে বিস্তারিত এখনো প্রকাশ করা হয়নি। তবে ট্রাম্পের এ বক্তব্যের পর দুদেশের চলমান উত্তেজনা নিরসনের সম্ভাবনা আরও ক্ষীণ হয়ে পড়ল বলে ধারণা করা হচ্ছে।</p>