<p>মাদকের বিরুদ্ধে জিরো টলারেন্স ঘোষণা করলেন বাগেরহাট ৪ আসনের নব নির্বাচিত সংসদ সদস্য অধ্যক্ষ আব্দুল আলিম। এ সময় তিনি মাদক কারবারীদের তালিকা করার জন্য দলীয় নেতাকর্মীদের নির্দেশ দিয়েছেন।&nbsp;</p>

<p>রবিবার (২২ মার্চ) শরণখোলা উপজেলা জামায়াত ইসলামী আয়োজিত ঈদ পুনর্মিলনী উপলক্ষে এক সভায় প্রধান বক্তার আলোচনায় তিনি এই ঘোষণা দেন।&nbsp;</p>

<p>রাজৈর তালিমুল কুরআন ট্রাষ্ট কার্যালয় চত্বরে উপজেলা জামায়াত ইসলামীর আমির মাওলানা রফিকুল ইসলাম কবিরের সভাপতিত্বে অনুষ্ঠিত এ সভায় প্রধান অতিথি ছিলেন, বাগেরহাট জেলা জামায়াতের আমির মাওলানা রেজাউল করিম। সভায় বিশেষ অতিথির বক্তৃতা করেন,জগন্নাথ বিশ্ববিদ্যালয়ের নির্বাচিত ভিপি রিয়াজুল ইসলাম।&nbsp;</p>

<p>উপজেলা জামায়াতের জেনারেল সেক্রেটারী মাওলানা মোস্তফা আমিনের সঞ্চালনায় এখানে অন্যান্যের মধ্যে উপজেলা জামায়াত নেতা ডাঃ ফজলুর রহমান, মাওলানা ওবায়দুল হক, অধ্যক্ষ আব্দুল জলিল আনোয়ারী ও মাওলানা সারোয়ার হোসাইন বক্তৃতা করেন।&nbsp;</p>

<p>ঈদ পুনর্মিলনীর এ সভায় নেতৃবৃন্দ, স্থানীয় সরকার নির্বাচনেও জামায়াত মনোনীত প্রার্থীদের নির্বাচিত করার জন্য জনগণের প্রতি আহ্বান জানান।</p>