<p>নরসিংদীর পলাশ উপজেলা স্বাস্থ্য কমপ্লেক্সে হঠাৎ পরিদর্শন করেন স্বাস্থ্য ও পরিবার কল্যাণ মন্ত্রী সরদার সাখাওয়াত হোসেন বকুল।</p>

<p>শনিবার (৭ মার্চ) সকালে নরসিংদীর পলাশ উপজেলা কমপ্লেক্স পরিদর্শন করেন। ডাক্তারদের সময়মতো কর্মস্থলে উপস্থিত না থাকার অভিযোগের পরিপ্রেক্ষিতে তিনি পরিদর্শনে যান বলে জানা গেছে।&nbsp;</p>

<p>এ সময় হাসপাতালে কর্তব্যরত ২১ জন ডাক্তারের মধ্যে ৮ জন উপস্থিত ও ৮ জন অনুপস্থিত ছিলেন। ৫ জন ছুটিতে আছেন। উপস্থিত ৮ জনের মধ্যে ২ জন নির্ধারিত সময়ের পরে হাসপাতালে এসেছেন। পরে মন্ত্রী হাসপাতালের সার্বিক সেবা কার্যক্রম ঘুরে দেখেন এবং রোগীদের সঙ্গে কথা বলেন।</p>

<p>পরিদর্শন শেষে স্বাস্থ্যমন্ত্রী সাংবাদিকদের বলেন, আমরা খবর পেয়েছি পলাশ উপজেলা স্বাস্থ্য কমপ্লেক্সে সময়মতো ডাক্তাররা আসেন না। এরই পরিপ্রেক্ষিতে আজকে সকালে হাসপাতাল পরিদর্শন করে তার সত্যতা পেয়েছি। আমরা আজ কর্তব্যরত ১৬ জন ডিউটি ডাক্তারের মধ্যে ৮ জনের উপস্থিতি পেয়েছি। ডাক্তাররা মানবিক কাজ করেন। আমরা স্বাস্থ্যসেবা মানুষের দোরগোড়ায় পৌঁছে দিতে চাই। তা ডাক্তারদের মাধ্যমেই পৌঁছে দেওয়া হবে। কিন্তু তারাই সময়মতো উপস্থিত নেই। যারা উপস্থিত হয়নি তাদের বিরুদ্ধে নিয়ম অনুযায়ী ব্যবস্থা নেওয়া হবে।&rsquo;</p>