<p>এদেশে সরকার আসে সরকার যায়। কিন্তু অদৃশ্য শক্তির ইশারায় ঠিকই থেকে যায় দুর্নীতির রাঘববোয়ালরা। বিগত আওয়ামী লীগ আমলে ব্যাংকিং খাতে লুটপাটের প্রতিশব্দ হয়ে ওঠা চট্টগ্রাম ভিত্তিক এস আলম গ্রুপ যেন ঠিক তেমনই এক নাম। অন্তত সোয়া ২ লাখ কোটি টাকা দেশ-বিদেশে পাচার করে আর্থিক খাতের দানবে পরিণত হওয়া এক এস আলমেই বিপর্যস্ত হয়ে পড়ে দেশের গোটা ব্যাংক ব্যবস্থা। গ্রুপটির ঋণ কেলেংকারি এবং খেলাপি ঋণের উল্লম্ফনে বড় ধরনের চাপে পড়ে রুগ্ণ ব্যাংকিং খাতকে টেনে তুলতে অন্তর্বর্তী সরকারের নেওয়া অন্যতম সাহসী পদক্ষেপ ছিল &lsquo;ব্যাংক রেজল্যুশন অধ্যাদেশ-২০২৫&rsquo;। তখন সবাই কিছুটা আশার আলো দেখলেও এখন সেটাকে কেবলই &lsquo;মরীচিকা&rsquo; বলে মনে করছেন সংশ্লিষ্টরা। কারণ &lsquo;মানি ম্যাটার&rsquo;র তেলেসমাতিতে সব পক্ষকেই ম্যানেজ করে স্বরূপে ফিরছে আলোচিত এ গ্রুপটি। আয়োজন দেখে মনে হচ্ছে, বিতর্কিত এস আলমই যেন আবার ফিরছেন ব্যাংক রাজ্যের রাজা হয়ে।</p>

<p>জানা গেছে, সম্প্রতি অর্থমন্ত্রী সংসদে শীর্ষ যে ২০ ঋণখেলাপি প্রতিষ্ঠানের তালিকা প্রকাশ করেছে এর মধ্যে এস আলমের মালিকানাধীন ১০টি। এর বাইরে সেখানে আরো তিনটি প্রতিষ্ঠানের ঋণের মালিকানা বলা হচ্ছে এস আলমের। কিন্তু এস আলমকে কেন্দ্র করে ব্যাংক রেজল্যুশনের ১৮(ক) ধারা এখন আবার আলোচনার কেন্দ্রবিন্দুতে চলে এসেছে। কারণ অন্তর্বর্তী সরকারের জারি করা &lsquo;ব্যাংক রেজুলেশন অধ্যাদেশ-২০২৫&rsquo; এ যেখানে স্পষ্টভাবে বলা ছিল, কোনো ব্যাংকের বিপর্যয়ের জন্য দায়ী ব্যক্তি বা গোষ্ঠী পরে সব অর্থ ফেরত দিলেও তাদের মালিকানায় ফিরে আসার সুযোগ থাকবে না। সেখানে &lsquo;ব্যাংক রেজুলেশন বিল-২০২৬&rsquo;-এ এই ধারা বাদ দেয়া হয়েছে। এ বিলে স্বেচ্ছায় অবসায়ন সংক্রান্ত পৃথক অধ্যায়টি বাতিল করা হয়েছে। আমানত বিমা আইন-২০০০ উল্লেখের পরিবর্তে যুক্ত করা হয়েছে নতুন আমানত সুরক্ষা আইন-২০২৬।&nbsp;</p>

<p>সংশ্লিষ্ট খাতের বিশেষজ্ঞদের মতে, দেশের রুগণ্ ব্যাংকিং খাতকে টেনে তুলতে অন্তর্বর্তী সরকারের নেওয়া সবচেয়ে সাহসী পদক্ষেপ ছিল &lsquo;ব্যাংক রেজল্যুশন অধ্যাদেশ ২০২৫&rsquo;। এর উদ্দেশ্য ছিল&mdash;যেসব ব্যাংক লুটপাট ও অব্যবস্থাপনায় দেউলিয়া হয়েছে, সেগুলোকে পুনর্গঠন করা এবং যারা এই ধ্বংসযজ্ঞের জন্য দায়ী, তাদের চিরতরে মালিকানা থেকে সরিয়ে দেওয়া।&nbsp;কিন্তু সম্প্রতি (১০ এপ্রিল) অর্থমন্ত্রী আমির খসরু মাহমুদ চৌধুরী অধ্যাদেশটি জাতীয় সংসদে &lsquo;বিল&rsquo; আকারে উত্থাপনের পর কণ্ঠভোটে পাস হলেও দেখা গেল এতে অবাক করা এক ধারা রয়েছে। অধ্যাদেশে &lsquo;সংস্কার&rsquo; ও &lsquo;জবাবদিহি&rsquo;র যে সুযোগ তৈরি হয়েছিল, নতুন বিলে একটি ধারা যুক্ত করে সেখানে এক বিশাল ফোঁকর তৈরি করা হয়েছে। তবে এর প্রভাব পড়ছে সরকারের ওপর। কারণ, আইএমএফের বসন্তকালীন চলমান বৈঠকে ঋণ প্রত্যাশী বাংলাদেশ সরকারের অর্জন নিয়ে প্রশ্ন দেখা দিয়েছে। বিশেষ করে ব্যাংক ও রাজস্ব খাত সংস্কারে সরকারের অনীহায় আইএমএফের চলমান ঋণ কর্মসূচির ষষ্ঠ কিস্তি ছাড় দিচ্ছে না সংস্থাটি। পরবর্তীতে নতুন ঋণ চুক্তিতে গেলে শর্ত হবে আরো কঠোর।</p>

<p>বিশ্লেষকরা আরো বলছেন, আগের অধ্যাদেশে যেখানে অপরাধীদের জন্য কোনো ছাড় ছিল না, সেখানে এভাবে &lsquo;কিস্তিতে মালিকানা কেনা&rsquo;র সুযোগ ব্যাংক লুটপাটকারীদের জন্য নতুন সরকারের এক বড় উপহার।</p>

<p>মূলত নতুন সংযোজিত ১৮(ক) ধারা কেন্দ্র করেই আপত্তি সংশ্লিষ্টদের। আগের অধ্যাদেশে ১৮ ধারার পর সরাসরি ১৯ ধারা ছিল। যেখানে আদালতের কার্যক্রম স্থগিতকরণের বিধান রাখা হয়েছিল। নতুন বিলে ১৮ ধারার বিষয়বস্তু অপরিবর্তিত রেখে তারপরই সংযোজন করা হয়েছে ১৮(ক) ধারা, যা আইনের কাঠামো ও প্রয়োগে নতুন মাত্রা যোগ করেছে এবং একটা কঠোর অধ্যাদেশকে দুর্বল আইনে রূপান্তর করেছে। এ যেন অনেকটা &ldquo;বজ্র আঁটুনি ফস্কা গেরো&rdquo; অবস্থা। কারণ পাস হওয়া এই বিল এখন আর ব্যাংক বিপর্যয় সৃষ্টিকারীদের জন্য কোনো প্রতিবন্ধকতা নয় বরং তাদের সহায়ক আইন।</p>

<p>অন্তর্বর্তী সরকারের জারি করা &lsquo;ব্যাংক রেজুলেশন অধ্যাদেশ-২০২৫&rsquo;-এ যেখানে স্পষ্টভাবে বলা ছিল, কোনো ব্যাংকের বিপর্যয়ের জন্য দায়ী ব্যক্তি বা গোষ্ঠী পরে সব অর্থ ফেরত দিলেও তাদের মালিকানায় ফিরে আসার সুযোগ থাকবে না। সেখানে &lsquo;ব্যাংক রেজুলেশন বিল-২০২৬&rsquo;-এ এই ধারা বাদ দেয়া হয়েছে। এ ছাড়া বিলে স্বেচ্ছায় অবসায়ন সংক্রান্ত পৃথক অধ্যায়টি বাতিল করা হয়েছে। আমানত বিমা আইন-২০০০ উল্লেখের পরিবর্তে যুক্ত করা হয়েছে নতুন আমানত সুরক্ষা আইন-২০২৬।</p>

<p>বাংলাদেশ ফাইন্যান্সিয়াল ইন্টেলিজেন্স ইউনিটের এক প্রতিবেদনে দেখা গেছে, এস আলম গ্রুপ ১১টি ব্যাংক ও আর্থিক প্রতিষ্ঠান থেকে নামে-বেনামে প্রায় ২ লাখ ২৫ হাজার কোটি টাকা বের করে নিয়েছে। বর্তমানে দেশের শীর্ষ ২০ ঋণ খেলাপির তালিকায় এস আলম গ্রুপের ১১টি প্রতিষ্ঠান অন্তর্ভুক্ত রয়েছে। বিষয়টি আরো একবার সামনে এল সংসদে দেওয়া অর্থমন্ত্রীর প্রতিবেদনে। সংসদে দেওয়া তথ্য অনুযায়ী দেশের শীর্ষ ২০ ঋণ খেলাপির অর্ধেকই নিয়েছেন বিতর্কিত এ ব্যবসায়ী, টাকার অংকে যা ২৪ হাজার কোটির ওপর। যদিও এ অর্থের সমপরিমাণ সম্পদ নাই দেশে। তাই এ অর্থ ফেরত পাওয়ার সম্ভাবনাও ক্ষীণ।&nbsp;</p>

<p>এদিকে নতুন প্রস্তাবিত &lsquo;ব্যাংক রেজুলেশন বিল-২০২৬&rsquo; পাস হওয়ায় ভয়াবহ দুশ্চিন্তায় পড়েছেন ৫টি ব্যাংকের কয়েক লাখ গ্রাহক। তাদের আশঙ্কা আমানত নিয়ে। তারা মনে করছেন, এস আলম তার মালিকানা ফিরে পাওয়া মাত্রই হাজার হাজার কোটি টাকা তুলে নিতে পারেন। এতে তারল্য সংকট দেখা দেবে ব্যাংকিং সেক্টরে।</p>

<p>ব্যাংক রেজুলেশন অধ্যাদেশ-২০২৫ এ মোট ৯৮টি ধারা থাকলেও সংসদে পাস হওয়া বিলে তা কমে দাঁড়িয়েছে ৭৫টিতে। সেই সাথে বিদ্যমান অনেক ধারা পরিবর্তন ও পুনর্বিন্যাসের মাধ্যমে যে উদ্দেশ্যে অধ্যাদেশ করা হয়েছিল আইনটি সেই উদ্দেশ্য ও স্বকীয়তা হারিয়েছে।</p>

<p>এই আইনের ফলে একীভূত পাঁচটি ব্যাংকে আলোচিত শেখ হাসিনার ঘনিষ্ঠ সহযোগী ব্যবসায়ী গোষ্ঠী এস আলম গ্রুপ ও নাসা গ্রুপের জন্যও আবার মালিকানায় ফেরার সুযোগ তৈরি হয়েছে।</p>

<p>২০২৫ সালের অধ্যাদেশ সংশোধন করে প্রণীত নতুন আইনের ১৮(ক) ধারায় বলা হয়েছে, কোনো তফসিলি ব্যাংক রেজুলেশন প্রক্রিয়ায় গেলে তালিকাভুক্তির আগের শেয়ারধারী অথবা বাংলাদেশ ব্যাংকের বিবেচনায় উপযুক্ত ব্যক্তি বা গোষ্ঠী আবার ওই ব্যাংকের শেয়ার, সম্পদ ও দায় গ্রহণের জন্য আবেদন করতে পারবে। কিন্তু যেভাবে ব্যাংক রেজুলেশন বিল-২০২৬ পাস হয়েছে তাতে আর্থিক খাতে বিপর্যয় রোধ করে দেশের সার্বিক স্থিতিশীলতা ফিরিয়ে আনা নিয়ে যথেষ্ট সংশয় তৈরি হয়েছে।</p>

<p>কারণ তথাকথিত শর্ত পূরণের নামে ব্যাংক মালিকরা যে আবার ঋণ নেবে না বা নিতে পারবে না এ বিষয়ে আইনে স্পষ্ট করে কিছু বলা নেই। তারা শুধু সরকারি পাওনার ৭.৫ % ডাউনপেমেন্ট ও অঙ্গীকার দিয়েই খালাস। ব্যস! আবার দুই বছরের জন্য ব্যাংক থাকবে তাদের কবজায়।</p>

<p>বিশ্বব্যাংকের সাবেক প্রধান অর্থনীতিবিদ ড. জাহিদ হোসেন এই ধারাকে দেখছেন ভিন্ন দৃষ্টিতে। তার মতে, যাদের ব্যবস্থাপনায় ব্যাংক দুর্বল হয়েছে, তারাই আবার ফিরে আসতে পারে। প্রাথমিক অর্থের উৎস নিয়ে কোনো স্পষ্টতা নেই। অন্য ব্যাংক থেকে ঋণ নিয়ে মালিকানা ফেরত নেওয়ার ঝুঁকি রয়েছে। তিনি সতর্ক করেন, এতে একটি বিপজ্জনক বার্তা যেতে পারে নিয়ম ভেঙেও শেষ পর্যন্ত দায়মুক্তি পাওয়া সম্ভব। এটিকে তিনি দায়মুক্তির সংস্কৃতি তৈরির ঝুঁকি হিসেবে উল্লেখ করেছেন।</p>

<p>এদিকে একীভূত ব্যাংকগুলোর ভবিষ্যৎ কাঠামো ও মালিকানা নিয়ে নতুন করে প্রশ্ন ও আলোচনায় ব্যাংক পাড়া মতিঝিল এখন সরগরম। বিভিন্ন মহলে আলোচনা ছড়িয়ে পড়েছে যে এসব ব্যাংকের আগের মালিকদের আবারও মালিকানায় ফেরার সুযোগ তৈরি হয়েছে। সামাজিক যোগাযোগ মাধ্যম বিশেষ করে ফেসবুকে এ নিয়ে ব্যাপক আলোচনা-সমালোচনা চলছে।</p>

<p>এ ধরনের আলোচনার প্রভাব ব্যাংক খাতে স্পষ্টভাবে লক্ষ্য করা যাচ্ছে। বিশেষ করে ইসলামী ব্যাংক বাংলাদেশ পিএলসির কর্মকর্তা-কর্মচারীদের মধ্যে এক ধরনের অস্বস্তি পরিলক্ষিত হচ্ছে।</p>

<p>ইতোমধ্যে ১২ এপ্রিল ইসলামী ব্যাংক গ্রাহক ফোরামের ব্যানারে দিলকুশায় বড় ধরনের বিক্ষোভ সমাবেশ হয়েছে এবং ১৩ এপ্রিল বিভিন্ন রাজনৈতিক নেতা ও জুলাইয়ের নায়করা এই অ্যাক্টের বিরোধিতা করে কঠোর হুঁশিয়ারি দিয়েছেন।</p>

<p>তাদের অভিযোগ, শরিয়াহ ভিত্তিক নিঃস্ব প্রায় পাঁচটি ব্যাংক নিয়ে একীভূত করে গঠন করা সম্মিলিত ইসলামী ব্যাংকের পরিশোধিত মূলধন ৩৫ হাজার কোটি টাকার পুরোটাই জনগণের। তাই ফ্যাসিস্ট আমলে যারা এই ব্যাংকগুলো থেকে ১ লাখ ৪৮ হাজার কোটি টাকা লোপাট করেছে তাদের কাছে এই ব্যাংক কোনোভাবেই নামমাত্র টাকার বিনিময়ে ফিরে যেতে পারে না।</p>

<p>গ্রাহকরা বলছেন, এ মুহূর্তে দেশের জন্য সবচেয়ে গুরুত্বপূর্ণ বিলটি অসংখ্য বিচ্যুতি রেখে গুরুত্বহীন আকারে তড়িঘড়ি করে যেভাবে সংসদে পাস করা হয়েছে তাতে একটা বিষয় স্পষ্ট, সরকারের মধ্যে ঘাপটি মেরে থাকা কিছু স্বার্থান্বেষী ব্যক্তি ব্যাংক ও দেশের স্বার্থ জলাঞ্জলি দিয়ে দেশ থেকে পাচার হওয়া টাকা ফেরত আনার পরিবর্তে ব্যাংক বিপর্যয় সৃষ্টিকারী ও পাচারকারীদের হাতে যেনতেন উপায়ে বিভিন্ন ব্যাংক তুলে দিতে বেশ তৎপর রয়েছে।</p>

<p>তারা আরো বলছেন, এটা কেবল একটি আইনি সংশোধন নয়, এটি অর্থনীতির কফিনে শেষ পেরেক। যে ব্যক্তিরা জনতা ব্যাংক থেকে ৬ হাজার ২০০ কোটি বা ইসলামী ব্যাংক থেকে ১০ হাজার কোটি টাকা গায়েব করে সিঙ্গাপুরে সাম্রাজ্য গড়েছে, তাদের আবার ব্যাংকের বোর্ডে বসানো মানে হলো শেয়ালের খাঁচায় মুরগি বর্গা দেয়া।</p>

<p>মাহফুজা আক্তার নামে ইসলামী ব্যাংকের এক গ্রাহক বলেন, ক্ষমতায় আসার পর অল্প সময়ের মধ্যেই যেখানে ৪১ হাজার কোটি টাকার ঋণ সরকারের কাঁধে চেপেছে, সেখানে সাধারণ মানুষের প্রত্যাশা ছিল পাচার হওয়া টাকা ফিরিয়ে এনে অর্থনীতিতে প্রাণসঞ্চার করা হবে। কিন্তু আমরা কী দেখছি? বিএনপি কি ভুলে গেছে এই এস আলম সিন্ডিকেট কিভাবে দেশের ব্যাংকিং খাতকে ধ্বংসস্তূপে পরিণত করেছিল?</p>

<p>বিরোধী দলের পক্ষ থেকে বলা হচ্ছে, এই বিল ব্যাংক লুটপাটকারীদের বিরুদ্ধে রাষ্ট্রের কঠোর অবস্থানকে দুর্বল করেছে। তাদের আশঙ্কা, এ আইনের মাধ্যমে ব্যাংক ধ্বংসের কারিগরদের শাস্তির পরিবর্তে পুনর্বাসনের সুযোগ তৈরি হয়েছে।</p>

<p>নতুন সরকার গঠনের কিছুদিন পর বাংলাদেশ ব্যাংকের তৎকালীন গভর্নর আহসান এইচ মনসুরও তার বিদায়ের দিন সংবাদ সম্মেলনে বলেছেন, মূলত মার্জ করা ৬টি ব্যাংকের মালিকানা একটি চক্রের হাতে তুলে দেওয়ার জন্যই তার বিরুদ্ধে এত কথা।</p>

<p>বিরোধী দলের পক্ষ থেকে বলা হচ্ছে, জনগণের ম্যান্ডেট মানে এই নয়, পূর্ববর্তী লুটেরাদের জন্য লালগালিচা বিছিয়ে দিতে হবে। জনগণের টাকা চুরি করে বিদেশে বেগমপাড়া বানানো আর জনগণের ভোট নিয়ে সংসদে বসে সেই চোরদের পাহারাদার হওয়া একই মুদ্রার দুই পিঠ।</p>

<p>উল্লেখ্য, বিগত শেখ হাসিনা সরকারের আমলে বিশেষ গোষ্ঠীর অযাচিত রাজনৈতিক ও প্রশাসনিক হস্তক্ষেপ, প্রভাবশালী গোষ্ঠীর জবরদখল, চরম অনিয়ম, দুর্নীতি, অর্থ পাচার, ব্যাপক ঋণ কেলেংকারি এবং খেলাপি ঋণের উল্লম্ফনে বড় ধরনের চাপে পড়ে বাংলাদেশের ব্যাংক খাত। বিশেষ করে ২০১৪ সালের একতরফা নির্বাচনের পর থেকেই আলোচনার কেন্দ্রে আসে চট্টগ্রামভিত্তিক ব্যবসায়ী এস আলম গ্রুপ। ওই নির্বাচনের পর সবাইকে পেছনে ঠেলে ক্ষমতার ভরকেন্দ্রে চলে আসেন গ্রুপটির কর্ণধার সাইফুল আলম মাসুদ। পরে তার চাওয়া মেনে ২০১৭ সালে ইসলামী ব্যাংক, এসআইবিএল, বাংলাদেশ কমার্সসহ একের পর এক ব্যাংক তুলে দেওয়া হয় তার হাতে। ব্যাংক খাতের সবচেয়ে বড় অংশের ঋণের নিয়ন্ত্রণ নেন তিনি। একপর্যায়ে আওয়ামী লীগ শাসনের অর্থনৈতিক খাতের সবচেয়ে প্রভাবশালী ব্যক্তি হিসেবে পরিচিতি পান। তখন নিজেদের দখলে নেওয়া বিভিন্ন ব্যাংক থেকে ঋণ দেখিয়ে নামে&ndash;বেনামে অন্তত ২ লাখ ২৫ হাজার কোটি টাকা বের করে নেয় এস আলম গ্রুপ।</p>

<p>এর প্রেক্ষিতে ৫ আগস্ট শেখ হাসিনা সরকারের পতন হলে এমন পরিস্থিতিতে বিপর্যস্ত ব্যাংক খাত সচল করতে মে ২০২৫ &lsquo;ব্যাংক রেজুলেশন অধ্যাদেশ&rsquo; জারি করে দুর্বল ও সংকটাপন্ন ব্যাংকগুলো পুনর্গঠনে বাংলাদেশ ব্যাংককে দেওয়া হয় বিশেষ ক্ষমতা। &lsquo;ব্যাংক রেজুলেশন অধ্যাদেশ-২০২৫&rsquo;-এর আওতায় প্রশাসক নিয়োগ, দুর্বল ব্যাংক একীভূতকরণ, সম্পদ ও দায় হস্তান্তর, বিপর্যয়ের জন্য দায়ী ব্যক্তি বা গোষ্ঠীর মালিকানা ফিরিয়ে না দেওয়ার বিধান, প্রয়োজনে অবসায়নসহ অন্তর্ভুক্ত হয় গুরুত্বপূর্ণ ৯৮টি ধারা।</p>

<p>ট্রান্সপারেন্সি ইন্টারন্যাশনাল বাংলাদেশের নির্বাহী পরিচালক ড. ইফতেখারুজ্জামান সরকারের এই সিদ্ধান্তকে কঠোর ভাষায় সমালোচনা করেছেন। এদিনকে তিনি বলেন, সরকার যে যুক্তিই তুলে ধরুক না কেন, এই সিদ্ধান্ত বাস্তবে দুর্নীতি ও লুটপাটে জড়িতদের জন্য সহায়ক ও সুরক্ষামূলক ভূমিকা রাখবে। ফলে ব্যাংক খাতের অনিয়ম-দুর্নীতির সঙ্গে সংশ্লিষ্টদের আইনের আওতায় এনে জবাবদিহি নিশ্চিত করার পরিবর্তে উল্টো তাদের পুরস্কৃত করা হচ্ছে, যা দীর্ঘমেয়াদে আত্মঘাতী হতে পারে। সরকারের এ সিদ্ধান্ত হতাশাজনক হলেও বিস্ময়কর নয়। তার ভাষায়, কর্তৃত্ববাদী শাসনের অবসান মানেই ব্যাংক খাতে ক্ষমতার অপব্যবহার বা জবরদখলের অবসান নয় বরং &ldquo;উইনার টেইকস অল&rsquo;&rsquo; নীতির ধারাবাহিকতায় দখলের পালাবদলের মাধ্যমে চোরতন্ত্রের সাময়িক বিরতির পর পুনর্বাসনের পথ উন্মুক্ত করা হচ্ছে।</p>

<p>সাউথ এশিয়ান নেটওয়ার্ক অন ইকনোমিক মডেলিংয়ের (সানেম) নির্বাহী পরিচালক সেলিম রায়হান এদিনকে বলেন, &lsquo;সরকারের কানে কি এই বার্তা পৌঁছাবে? নাকি লুটপাটকারীরা যা বলবে সেটাই সরকার শুনে যাবে। লুটপাটকারীদের কথা সরকার শুনে গেলে ভবিষ্যৎ খারাপ হবে বলে মনে করি। তাই সময় এখনই নতুন করে সিদ্ধান্ত নেওয়ার।&rsquo;</p>

<p>তিনি বলেন, &lsquo;সংকটে পড়া পাঁচটি শরিয়াহভিত্তিক ব্যাংকের সাবেক মালিকদের আবার ফিরে আসার সুযোগ দেওয়া বাংলাদেশের ব্যাংকিং খাতের সংস্কার প্রক্রিয়ার জন্য গভীরভাবে উদ্বেগজনক। বিষয়টি শুধু কারিগরি নয়, কিংবা শুধু একটি আইন বা একটি একীভূতকরণ ব্যবস্থার মধ্যেও সীমাবদ্ধ নয়। এটি আর্থিক খাতের সুশাসনের মূল প্রশ্নকে সামনে নিয়ে আসে। ২০২৫ সালের মে মাসে পাস হওয়া মূল অধ্যাদেশে এসব সাবেক মালিককে যেকোনো ধরনের সম্পৃক্ততা থেকে বিরত রাখা হয়েছিল। অথচ নতুন প্রণীত ব্যাংক রেজল্যুশন আইন, ২০২৬ কার্যত বাংলাদেশের ব্যাংকিং সংকটের স্থপতিদের অর্থের বিনিময়ে আবার ফিরে আসার সুযোগ করে দিচ্ছে।&rsquo;</p>

<p>সেলিম রায়হান আরো বলেন, &lsquo;পাঁচটি দুর্বল ব্যাংককে একীভূত করে গঠিত সম্মিলিত ইসলামী ব্যাংকে সরকার ও বাংলাদেশ ব্যাংক ৩৫ হাজার কোটি টাকা সহায়তা দিয়েছে। অথচ সাবেক মালিকরা মাত্র ৭ দশমিক ৫ শতাংশ অর্থ আগাম পরিশোধ করেই ব্যাংকের নিয়ন্ত্রণ ফিরে পাওয়ার সুযোগ পেতে পারেন, বাকি অর্থ দুই বছরে পরিশোধযোগ্য। এ ব্যবস্থা সরকারি উদ্ধার উদ্যোগকে বেসরকারি পুনর্বাসনে পরিণত করার ঝুঁকি তৈরি করে। সহজভাবে বললে, দায়ভার বহন করবে রাষ্ট্র, আর সংকটের সঙ্গে যুক্ত ব্যক্তিরাই আবার নিয়ন্ত্রণে ফেরার পথ পাবে। এটি সংস্কার নয়। বরং জবাবদিহির বিপজ্জনক শিথিলতা।&rsquo;</p>