<p>প্রধানমন্ত্রী তারেক রহমানের আগামী ১০ মার্চ বগুড়ায় &lsquo;ফ্যামিলি কার্ড&rsquo; বিতরণ কর্মসূচিতে অংশ নেওয়ার কথা ছিল। কিন্তু উপনির্বাচনকে সামনে রেখে নির্বাচনি বিধি বিবেচনায় সফরটি আপাতত বাতিল করেছেন তিনি।</p>

<p>মঙ্গলবার (৩ মার্চ) সকালে জেলা প্রশাসক তৌফিকুর রহমান &lsquo;ফ্যামিলি কার্ড&rsquo; বিতরণ কর্মসূচি স্থগিত হওয়ার বিষয়টি নিশ্চিত করেছেন। পরবর্তী সময়ে নতুন তারিখ জানানো হবে বলে জানিয়েছেন&nbsp;তিনি।</p>

<p>জাতীয় সংসদ নির্বাচনে বগুড়া-৬ (সদর) আসন থেকে সংসদ সদস্য নির্বাচিত হন তারেক রহমান। একই সঙ্গে তিনি ঢাকা-১৭ আসন থেকেও বিজয়ী হন। বিধি অনুযায়ী শপথের আগে তিনি বগুড়া-৬ আসন ছেড়ে দেন।</p>

<p>প্রধানমন্ত্রীর ছেড়ে দেওয়া এই আসনে আগামী ৯ এপ্রিল উপনির্বাচনের আয়োজন করেছে বাংলাদেশ নির্বাচন কমিশন (ইসি)। এতে বিএনপির প্রার্থী হিসেবে রয়েছেন দলের জেলা কমিটির সভাপতি রেজাউল করিম বাদশা।</p>

<p>রেজাউল করিম বাদশা বলেন, &lsquo;বগুড়া সদর আসনে উপনির্বাচন চলমান থাকায় এ সময়ে ফ্যামিলি কার্ড বিতরণ কর্মসূচি আয়োজন করলে নির্বাচনি বিধি ভঙ্গের প্রশ্ন উঠতে পারত।&rsquo;</p>

<p>তিনি দাবি করেন, নিয়মের মধ্যেই থাকতে চেয়েছেন প্রধানমন্ত্রী।</p>

<p>এর আগে ২৭ ফেব্রুয়ারি স্থানীয় সরকার, পল্লী উন্নয়ন ও সমবায় প্রতিমন্ত্রী মীর শাহে আলম বগুড়ার শিবগঞ্জ সফরে এসে সাংবাদিকদের জানিয়েছিলেন, ১০ মার্চ ফ্যামিলি কার্ড বিতরণ কর্মসূচি উদ্বোধনে বগুড়ায় আসবেন প্রধানমন্ত্রী।</p>

<p>আগামী ৯ এপ্রিল বগুড়া-৬ আসনে উপনির্বাচন অনুষ্ঠিত হবে। উপনির্বাচনে এবার বিএনপি, জামায়াতে ইসলামী ও বাংলাদেশ ডেভেলপমেন্ট পার্টির মোট তিনজন প্রার্থী তাদের মনোনয়নপত্র দাখিল করেছেন।</p>