<p>সড়ক দুর্ঘটনায় নিহত ছেলের মুখ শেষ বারের মতো দেখার সুযোগ করে মানবিকতার দৃষ্টান্ত স্থাপন করেছে কারা প্রশাসন।&nbsp;</p>

<p>রবিবার (৩ মে) দুপুরে কারাগারের কঠোর নিরাপত্তায় দুলাল নামে এক বন্দিকে তার মৃত সন্তানের (আব্দুল্লাহ) মুখ দেখার সুযোগ করে দেয় রাজশাহী কেন্দ্রীয় কারাগার কর্তৃপক্ষ।&nbsp;</p>

<p>এ হৃদয়স্পর্শী ঘটনার মধ্য দিয়ে আবারও প্রমাণ হলো আইনের কঠোরতার মাঝেও মানবিকতার জায়গা অটুট থাকে।ছেলের নিথর দেহ দেখে ভেঙে পড়েন বাবা। তার কান্না উপস্থিত সবাইকে গভীরভাবে আবেগাপ্লুত করে।</p>

<p>এর আগে, রাজশাহী কেন্দ্রীয় কারাগারের সিনিয়র জেল সুপার আল মামুনের তত্ত্বাবধানে কঠোর নিরাপত্তার মধ্যে কারাগারের প্রধান ফটকে আনা হয় নিহত আব্দুল্লাহর মরদেহ। সেখানেই বন্দি দুলালকে শেষবারের মতো সন্তানের মুখ দেখার সুযোগ দেওয়া হয়।</p>

<p>কারা সূত্রে জানা যায়, চাঁপাইনবাবগঞ্জের বাসিন্দা দুলাল বর্তমানে রাজশাহী কেন্দ্রীয় কারাগারে সাজা ভোগ করছেন। শনিবার (২ মে) সড়ক দুর্ঘটনায় তার ছেলে আব্দুল্লাহ নিহত হয়। আকস্মিক এ মৃত্যুর সংবাদ কারাগারে পৌঁছালে শোকে ভেঙে পড়েন দুলাল। পরিবারের পক্ষ থেকে তার শেষবারের মতো সন্তানের মুখ দেখার আবেদন জানানো হয়। আবেদনটি গুরুত্বসহকারে বিবেচনা করে কারা মহাপরিদর্শকের নির্দেশনায় দ্রুত ব্যবস্থা নেয় কারা কর্তৃপক্ষ।&nbsp;</p>

<p>কারা কর্তৃপক্ষ জানিয়েছে, আইন ও নিরাপত্তা বজায় রেখেই মানবিক দিক বিবেচনায় এ উদ্যোগ নেওয়া হয়েছে। তারা মনে করেন, বন্দি হলেও একজন মানুষ তার পারিবারিক সম্পর্ক ও অনুভূতি থেকে বিচ্ছিন্ন নয়।</p>

<p>নিহতের ফুফু সেলিনা বেগম বলেন, &ldquo;ট্রাক্টরের চাপায় আব্দুল্লাহ আহত হলে তাকে উদ্ধার করে রাজশাহী মেডিকেল কলেজ (রামেক) হাসপাতালে নিয়ে আসা হয়। চিকিৎসাধীন অবস্থায় শনিবার রাতে তার মৃত্যু হয়।&rdquo;</p>

<p>তিনি বলেন, &ldquo;সকাল সাড়ে নয়টার দিকে রাজশাহী কারা কর্তৃপক্ষের সঙ্গে যোগাযোগ করে তাদের বিষয়টি জানানো হয়। এসময় তারা মরদেহ কারা ফটকে নিয়ে আসতে বললে দুপুরে আব্দুল্লাহকে কারা ফটকে নিয়ে গেলে ভেতর থেকে দুলালকে নিয়ে আসা হয়। এরপরে দুলাল তার মৃত ছেলের মুখ দেখেন। এ সময় সবাই কান্নায় ভেঙে পড়েন।&rdquo;&nbsp;</p>

<p>এই বিষয়ে জানতে চাইলে রাজশাহী কেন্দ্রীয় কারাগারের সিনিয়র জেল সুপার আল মামুন বলেন, &ldquo;মানবিক দিক বিবেচনায় আমরা বন্দি দুলালের ছেলের লাশ কারাগারে নিয়ে আসি। মৃতের ফুপু সকালে আবেদন করলে আমি আইজিপি স্যারকে বিষয়টি অবগত করি। স্যার নিদের্শনা দিলে কঠোর নিরাপত্তায় লাশ কারাগারে নিয়ে আসা হয়।&rdquo;&nbsp;</p>