<p>বাংলা চলচ্চিত্রের শক্তিমান অভিনেতা মিশা সওদাগর। আটশ&rsquo;র বেশি চলচ্চিত্রে অভিনয়ের মধ্য দিয়ে তিনি গড়ে তুলেছেন এক বর্ণাঢ্য অভিনয়জীবন। বর্তমানে তিনি বাংলাদেশ চলচ্চিত্র শিল্পী সমিতির সভাপতির দায়িত্বে রয়েছেন। ১৯৬৬ সালের ৪ জানুয়ারি পুরান ঢাকায় জন্মগ্রহণ করেন এই জনপ্রিয় অভিনেতা।</p>

<p>মিশা সওদাগরের জন্মদিন উপলক্ষে চ্যানেল আই আয়োজন করেছে বিশেষ অনুষ্ঠান &lsquo;তারকা কথন&rsquo;। বর্ণাঢ্য আয়োজনে সাজানো এই অনুষ্ঠানে তাকে ফুলেল শুভেচ্ছায় অভিষিক্ত করবেন বাচসাসের সাবেক সভাপতি আবদুর রহমান।</p>

<p>অনুষ্ঠানে মিশা সওদাগরের দীর্ঘ চলচ্চিত্র ক্যারিয়ারের নানা স্মৃতি, অভিজ্ঞতা ও অজানা গল্প তুলে ধরা হবে। জন্মদিনের শুভেচ্ছা জানাতে বিশেষ অতিথি হিসেবে উপস্থিত থাকবেন চলচ্চিত্র নির্মাতা ছটকু আহমেদ, চিত্রনায়িকা অপু বিশ্বাস এবং বাচসাসের সাধারণ সম্পাদক রাহাত সাইফুল।</p>

<p>উল্লেখ্য, ১৯৮৬ সালে এফডিসির &lsquo;নতুন মুখের সন্ধানে&rsquo; প্রতিযোগিতার মাধ্যমে নায়ক হিসেবে অভিনয়জীবনে প্রবেশ করেন মিশা সওদাগর। ছটকু আহমেদ পরিচালিত &lsquo;চেতনা&rsquo; সিনেমার মাধ্যমে তাঁর চলচ্চিত্রে আত্মপ্রকাশ ঘটে। এরপর দীর্ঘ সময় ধরে তিনি অভিনয়ের সঙ্গে যুক্ত রয়েছেন।</p>

<p>চলচ্চিত্রাঙ্গনে শাকিব খান&ndash;অপু বিশ্বাস জুটির অধিকাংশ সিনেমায় খল চরিত্রে মিশা সওদাগরকে দেখা গেছে। সাম্প্রতিক সময়েও অপু বিশ্বাস অভিনীত একাধিক সিনেমায় তার উপস্থিতি দর্শকের নজর কেড়েছে।</p>

<p>অনুষ্ঠানে এই সফল ও বৈচিত্র্যময় চলচ্চিত্রজীবন নিয়েই আলাপ করবেন অতিথিরা।</p>