<p>নেত্রকোনার দুর্গাপুর পৌর শহরের উৎরাইল এলাকায় খাল ও সড়ক ও জনপদ (সওজ) বিভাগের জায়গা দখল করে গড়ে ওঠা অবৈধ স্থাপনাগুলোর বিরুদ্ধে কঠোর অভিযান চালিয়েছে উপজেলা প্রশাসন। সোমবার (১৬ মার্চ) সকালে পরিচালিত এ অভিযানে অন্তত ৩৫টি অবৈধ দোকানপাট ও পাকা-আধাপাকা স্থাপনা গুঁড়িয়ে দেওয়া হয়েছে।</p>

<p>উপজেলা প্রশাসন ও সড়ক ও জনপদ বিভাগের যৌথ উদ্যোগে পরিচালিত এ উচ্ছেদ অভিযানে ভারী এস্কেভেটর (ভেকু) ব্যবহার করে রাস্তার পাশ এবং খালের ওপর গড়ে ওঠা কংক্রিট ও টিনশেডের দোকানগুলো ভেঙে ফেলা হয়। মুহূর্তেই ভাঙা ইট, সুরকি, সাইনবোর্ড ও পিলারের স্তূপে পরিণত হয় দীর্ঘদিনের অবৈধ স্থাপনাগুলো।</p>

<p>অভিযান চলাকালে ঘটনাস্থলে স্থানীয় উৎসুক জনতার ভিড় জমে যায়। পরিস্থিতি স্বাভাবিক রাখতে এবং উচ্ছেদ কার্যক্রম নির্বিঘ্ন করতে পুলিশের কড়া নিরাপত্তা ব্যবস্থা ছিল।</p>

<p>অভিযানে উপস্থিত থেকে নেতৃত্ব দেন দুর্গাপুর উপজেলা নির্বাহী কর্মকর্তা (ইউএনও) আফরোজা আফসানা, উপজেলা সহকারী কমিশনার (ভূমি) ও নির্বাহী ম্যাজিস্ট্রেট মো. মিজানুর রহমান, সড়ক ও জনপদ বিভাগের উপবিভাগীয় প্রকৌশলী পার্থ প্রতীম মিত্রসহ প্রশাসনের সংশ্লিষ্ট কর্মকর্তারা এবং দুর্গাপুর থানা পুলিশের সদস্যরা।</p>

<p>দীর্ঘদিন ধরে স্থানীয় কিছু প্রভাবশালী ব্যক্তি সওজের জমি ও খালের জায়গা দখল করে অবৈধভাবে দোকানপাট নির্মাণ করে ব্যবসা পরিচালনা করছিলেন। এতে একদিকে খালের স্বাভাবিক প্রবাহ বাধাগ্রস্ত হচ্ছিল, অন্যদিকে সড়কের সৌন্দর্য ও যোগাযোগ ব্যবস্থাও ব্যাহত হচ্ছিল।</p>

<p>অভিযান শেষে সহকারী কমিশনার (ভূমি) ও নির্বাহী ম্যাজিস্ট্রেট মো. মিজানুর রহমান সাংবাদিকদের বলেন, &ldquo;সড়ক ও জনপদ বিভাগের জায়গায় অবৈধভাবে গড়ে ওঠা ৩৫টি দোকান উচ্ছেদ করা হয়েছে। সরকারি জমি দখলমুক্ত করতে এ ধরনের অভিযান ভবিষ্যতেও অব্যাহত থাকবে।&rdquo;</p>

<p>এ বিষয়ে সওজের উপবিভাগীয় প্রকৌশলী পার্থ প্রতীম মিত্র বলেন, &ldquo;সওজের বেদখল হওয়া জায়গাগুলো সঠিকভাবে চিহ্নিত করে পর্যায়ক্রমে দখলমুক্ত করা হবে। সরকারি সম্পত্তি রক্ষায় এ ধরনের অভিযান চলমান থাকবে।&rdquo;</p>

<p>প্রশাসনের এমন পদক্ষেপকে স্বাগত জানিয়েছেন স্থানীয় সচেতন মহল। তাদের মতে, খাল ও সড়কের জায়গা দখলমুক্ত হলে এলাকার পরিবেশ ও সৌন্দর্য ফিরবে এবং যানজটসহ নানা নাগরিক ভোগান্তিও অনেকাংশে কমে আসবে।</p>