<p>ভেনেজুয়েলা গতকাল বৃহস্পতিবার &lsquo;বিপুল সংখ্যক&rsquo; রাজনৈতিক বন্দিকে মুক্তি দেওয়া শুরু করেছে। তাদের মধ্যে কয়েকজন বিদেশিও রয়েছে। &nbsp;</p>

<p>এই ঘটনা যুক্তরাষ্ট্রের সঙ্গে তেল সমৃদ্ধ দেশটির উত্তেজনা প্রশমন এবং রাজনৈতিক সমঝোতার অংশ হিসেবে দেখা হচ্ছে। বিশেষত মাদুরোকে ক্ষমতাচ্যুত করার পর দেশটির নতুন রাজনৈতিক প্রেক্ষাপটে যুক্তরাষ্ট্রের চাপ কমানোর একটি কৌশলগত পদক্ষেপ হিসেবে বন্দিদের মুক্তি দেওয়া হচ্ছে।</p>

<p>ডেলসি রদ্রিগেজ ভেনেজুয়েলার নেতৃত্ব নেওয়ার পর প্রথমবারের মতো বিপুল সংখ্যক রাজনৈতিক বন্দিকে মুক্তি দিতে শুরু করেছে এবং এই ঘটনা মার্কিন প্রেসিডেন্ট ডোনাল্ড ট্রাম্পের সমর্থনও লাভ করেছে।&nbsp;</p>

<p>এ প্রসঙ্গে ট্রাম্প জানিয়েছেন, এই ঘটনায় তিনি সন্তুষ্ট এবং যতক্ষণ পর্যন্ত রদ্রিগেজ ওয়াশিংটনকে তেলের ওপর প্রবেশাধিকার দেবেন, ততক্ষণ পর্যন্ত তাকে দেশটি শাসন করার সুযোগ দেওয়া হবে।</p>

<p>হোয়াইট হাউসের ডেপুটি প্রেস সেক্রেটারি আনা কেলি এএফপিকে দেওয়া এক বিবৃতিতে বলেছেন, &lsquo;এটি একটি উদাহরণ যে কীভাবে প্রেসিডেন্ট মার্কিন ও ভেনেজুয়েলার জনগণের অধিকার আদায়ের জন্য তার সর্বোচ্চ ক্ষমতা ব্যবহার করছেন।&rsquo;</p>

<p>রদ্রিগেজের ভাই ও সংসদের স্পিকার জর্জ রদ্রিগেজ বলেন, &lsquo;শান্তিপূর্ণ সহঅবস্থান নিশ্চিত করার উদ্দেশ্যে বিদেশি নাগরিকসহ ভেনেজুয়েলার &lsquo;বিপুল সংখ্যক&rsquo; নাগরিককে অবিলম্বে মুক্তি দেওয়া হচ্ছে।&rsquo;</p>

<p>তবে, তিনি কোন কোন বন্দিকে মুক্তি দেওয়া হবে, কতজন বন্দিকে বা কোথা থেকে মুক্তি দেওয়া হবে, সে ব্যাপারে স্পষ্ট করে কিছু জানাননি।</p>

<p>ভেনেজুয়েলার বিরোধী দলীয় নেতা মারিয়া কোরিনা মাচাদো এই ঘোষণাকে স্বাগত জানিয়ে সোশ্যাল মিডিয়ায় এক অডিও বার্তায় বলেছেন, &lsquo;অবিচার চিরকাল স্থায়ী হবে না এবং সত্য যদিও আহত হয়, তবুও শেষ পর্যন্ত তার পথ খুঁজে পায়।&rsquo;</p>

<p>খবর বার্তা সংস্থা এএফপি&rsquo;র।</p>