<p>ত্রয়োদশ জাতীয় সংসদের প্রথম অধিবেশনের ১৩ তম দিনে শিক্ষামন্ত্রী আ ন ম এহছানুল হক মিলন &lsquo;ঢাকা সেন্ট্রাল ইউনিভার্সিটি বিল-২০২৬&rsquo; উত্থাপন করলে কণ্ঠভোটে তা পাস হয়।&nbsp;</p>

<p>শুক্রবার (১০ এপ্রিল) বিলটি জাতীয় সংসদে পাস হয়েছে। এরআগে গত ৮ ফেব্রুয়ারি &lsquo;ঢাকা সেন্ট্রাল ইউনিভার্সিটি অধ্যাদেশ-২০২৬&rsquo;-এর গেজেট প্রকাশ করা হয়েছিল, যা এখন আইনে রূপ নিল।</p>

<p>নতুন আইনের অধীনে রাজধানীর সাতটি সরকারি কলেজ&mdash;ঢাকা কলেজ, ইডেন মহিলা কলেজ, সরকারি তিতুমীর কলেজ, সরকারি বাঙলা কলেজ, বেগম বদরুন্নেসা সরকারি মহিলা কলেজ, সরকারি শহীদ সোহরাওয়ার্দী কলেজ এবং কবি নজরুল সরকারি কলেজ&mdash;একাডেমিক কার্যক্রমের আওতায় আনা হবে।</p>

<p>আইনে বলা হয়েছে, এসব কলেজে স্নাতক ও স্নাতকোত্তর পর্যায়ের শিক্ষা, গবেষণা, মানসম্মত পাঠ্যক্রম, শিক্ষকতা ও সনদ প্রদানসহ সার্বিক ব্যবস্থাপনা নিশ্চিত করতেই এ উদ্যোগ নেওয়া হয়েছে। এর মাধ্যমে রাজধানীর উচ্চশিক্ষা ব্যবস্থায় সমন্বয় ও মানোন্নয়ন ঘটবে বলে আশা করা হচ্ছে।</p>