<p>জগন্নাথ বিশ্ববিদ্যালয় কেন্দ্রীয় শিক্ষার্থী সংসদ (জকসু) জিএস ও শিক্ষা ও গবেষণা সম্পাদকের বিরুদ্ধে প্রকাশিত সংবাদকে মিথ্যা ও বানোয়াট দাবি করে প্রতিবাদ জানিয়েছে।</p>

<p>বৃহস্পতিবার (৬ মার্চ) জকসুর সহ-সাধারণ সম্পাদক (এজিএস) মো. মাসুদ রানা স্বাক্ষরিত এক সংবাদ বিজ্ঞপ্তিতে এ প্রতিবাদ জানানো হয়।<br />
বিজ্ঞপ্তিতে বলা হয়, গতকাল দুপুর প্রায় ১টার দিকে জগন্নাথ বিশ্ববিদ্যালয় সাংবাদিক সমিতির কক্ষে একটি অনাকাঙ্ক্ষিত ঘটনা ঘটে। এ সময় সাংবাদিক সমিতির দুই পক্ষের মধ্যে হামলার ঘটনা ঘটলে পরিস্থিতি উত্তপ্ত হয়ে ওঠে। তখন জকসুর সাধারণ সম্পাদক (জিএস) আব্দুল আলিম আরিফ এবং শিক্ষা ও গবেষণা সম্পাদক ঘটনাস্থলে উপস্থিত হয়ে পরিস্থিতি শান্ত করা ও হামলা বন্ধের চেষ্টা করেন।</p>

<p>তবে দেশের দুটি শীর্ষস্থানীয় পত্রিকা&mdash;প্রথম আলো ও দৈনিক ইত্তেফাকে প্রকাশিত সংবাদের দাবি অনুযায়ী, জকসুর জিএস ও শিক্ষা ও গবেষণা সম্পাদকের নেতৃত্বে ওই হামলা সংঘটিত হয়েছে। জকসুর পক্ষ থেকে বলা হয়েছে, এ সংবাদ সম্পূর্ণ মিথ্যা, ভিত্তিহীন ও উদ্দেশ্যপ্রণোদিত।</p>

<p>বিজ্ঞপ্তিতে আরও বলা হয়, প্রকৃতপক্ষে তারা হামলা বন্ধ করা ও পরিস্থিতি নিয়ন্ত্রণে আনতেই সেখানে উপস্থিত ছিলেন। এ ধরনের বিভ্রান্তিকর সংবাদ প্রকাশে জকসু তীব্র প্রতিবাদ ও নিন্দা জানিয়েছে।</p>

<p>গণমাধ্যমের প্রতি আহ্বান জানিয়ে তারা বলেন, যে কোনো সংবাদ প্রকাশের আগে যথাযথভাবে তথ্য যাচাই করে দায়িত্বশীলতার সঙ্গে সংবাদ পরিবেশন করা উচিত। অন্যথায় এ ধরনের বিভ্রান্তিকর সংবাদ বিশ্ববিদ্যালয় ক্যাম্পাসে অপ্রয়োজনীয় উত্তেজনা সৃষ্টি করতে পারে এবং গণমাধ্যমের প্রতি মানুষের আস্থাকে প্রশ্নবিদ্ধ করতে পারে।</p>