<p>ভারত মহাসাগরে ইরানের একটি ফ্রিগেট (যুদ্ধজাহাজ) ডুবে ৮০ জন নাবিক নিহত হয়েছেন।</p>

<p>বুধবার (৪ মার্চ) যুক্তরাষ্ট্রের প্রতিরক্ষা সদরদপ্তর পেন্টাগনে এক ব্রিফিংয়ে প্রতিরক্ষামন্ত্রী ইরানে হামলার সর্বশেষ পরিস্থিতি নিয়ে কথা বলেন।</p>

<p>এর আগে প্রকাশিত সংবাদ অনুযায়ী, শ্রীলঙ্কার জলসীমার বাইরে একটি ইরানি ফ্রিগেট (যুদ্ধজাহাজ) ডুবিয়ে দেওয়া হয়েছে। শ্রীলঙ্কার উপপররাষ্ট্রমন্ত্রী স্থানীয় টেলিভিশন চ্যানেলকে জানান, ওই ঘটনায় কমপক্ষে ৮০ জন নিহত হয়েছেন।</p>

<p>ব্রিফিংয়ে যুক্তরাষ্ট্রের প্রতিরক্ষামন্ত্রী বলেন, &lsquo;ভারত মহাসাগরে যুক্তরাষ্ট্রের একটি সাবমেরিন ইরানের একটি যুদ্ধজাহাজ ডুবিয়ে দিয়েছে, যে যুদ্ধজাহাজটি আন্তর্জাতিক জলসীমায় নিজেকে নিরাপদ ভেবেছিল।&rsquo;</p>

<p>যুক্তরাষ্ট্রের প্রতিরক্ষামন্ত্রী বলেন, &lsquo;ইরানের ওপর হামলা তার দেশ ও ইসরাইল কেবল শুরু করেছে; সামনে এ ধরনের আরও বড় আকারের হামলা আসছে।&rsquo;</p>

<p>পিট হেগসেথ আরও বলেন, যুদ্ধ শুরুর এক সপ্তাহেরও কম সময়ের মধ্যে অর্থাৎ আগামী কয়েক দিনের মধ্যেই ইরানি আকাশসীমার &lsquo;পূর্ণ নিয়ন্ত্রণ&rsquo; নেওয়ার আশা করছে মার্কিন ও ইসরাইলি বাহিনী।</p>

<p>মার্কিন প্রতিরক্ষামন্ত্রী বলেন, &lsquo;মধ্যপ্রাচ্যে আরও সেনা পৌঁছাচ্ছে। এই যুদ্ধে জয় নিশ্চিত করতে যুক্তরাষ্ট্র সময় নেবে।&rsquo;</p>

<p>তিনি বলেন, &lsquo;এটি খুবই প্রাথমিক পর্যায়। প্রেসিডেন্ট ট্রাম্প যেমনটি বলেছেন, সফল হওয়া নিশ্চিত করতে আমাদের যতটুকু সময়ের প্রয়োজন, আমরা ততটুকু নেব।&rsquo;</p>

<p>তথ্যসূত্র: আল&ndash;জাজিরা ও বিবিসি</p>