<p>নিরাপদ পানি ও স্যানিটেশন নিশ্চিত করার লক্ষ্যে নীলফামারীর সৈয়দপুর উপজেলায় হতদরিদ্র ও দুস্থ পরিবারের মাঝে টিউবওয়েল বিতরণ কার্যক্রম শুরু হয়েছে। মঙ্গলবার (০৭ এপ্রিল) সৈয়দপুরে দোস্ত এইড ব্রাঞ্চ অফিস প্রাঙ্গণে আয়োজিত এক অনুষ্ঠানের মাধ্যমে ওই কার্যক্রমের উদ্বোধন করা হয়।</p>

<p>অনুষ্ঠানে প্রধান অতিথি হিসেবে উপস্থিত ছিলেন সৈয়দপুর উপজেলা নির্বাহী কর্মকর্তা (ইউএনও) ফারাহ ফাতেহা তাকমিলা। তিনি তার বক্তব্যে বলেন, নিরাপদ পানির অভাব এখনো অনেক এলাকার মানুষের জন্য একটি বড় সমস্যা। এ ধরনের মানবিক উদ্যোগ সাধারণ মানুষের জীবনমান উন্নয়নে গুরুত্বপূর্ণ ভূমিকা রাখবে।</p>

<p>দোস্ত এইডের সৈয়দপুর ব্রাঞ্চ ইনচার্জ আব্দুল জব্বারের সঞ্চালনায় অনুষ্ঠিত এ অনুষ্ঠানে সভাপতিত্ব করেন মরিয়ম চক্ষু হাসপাতালের ডেপুটি জেনারেল ম্যানেজার (ডিজিএম) জাকির হোসেন। এছাড়াও উপস্থিত ছিলেন সংগঠনটির ভলেন্টিয়ার আলমগীর হোসেনসহ স্থানীয় গণ্যমান্য ব্যক্তিবর্গ।</p>

<p>প্রকল্প সংশ্লিষ্টরা জানান, এই উদ্যোগের আওতায় সৈয়দপুর উপজেলায় মোট ৫০টি টিউবওয়েল স্থাপন করা হবে। প্রতিটি টিউবওয়েল স্থাপনের পাশাপাশি উন্নতমানের ও সুদৃশ্য প্লাটফর্ম নির্মাণ করে দেওয়া হবে, যাতে ব্যবহারকারীরা স্বাস্থ্যসম্মতভাবে পানি সংগ্রহ করতে পারেন।</p>

<p>এ উদ্যোগের মাধ্যমে এলাকার দরিদ্র জনগোষ্ঠী বিশুদ্ধ পানির সুবিধা পাবে এবং পানিবাহিত বিভিন্ন রোগ থেকে সুরক্ষা পাবে বলে আশা করা হচ্ছে। স্থানীয়দের মতে, এ ধরনের কার্যক্রম দীর্ঘমেয়াদে জনস্বাস্থ্য উন্নয়নে গুরুত্বপূর্ণ অবদান রাখবে।</p>