<p>ঢাকা-বরিশাল মহাসড়কের গৌরনদী উপজেলার বাটাজোর এলাকায় যাত্রীবাহী বাস নিয়ন্ত্রণ হারিয়ে খাদে পড়ে এক নারী নিহত হয়েছেন। এ ঘটনায় আরও তিনজন যাত্রী গুরুতর আহত হয়েছেন।</p>

<p>রোববার (২৯ মার্চ) ভোর প্রায় ৫টার দিকে এ দুর্ঘটনা ঘটে।</p>

<p>নিহত ইতি চক্রবর্তী (৩৫) বরিশাল নগরীর কাউনিয়া এলাকার গুরুদাস চক্রবর্তীর স্ত্রী।</p>

<p>গৌরনদী ফায়ার সার্ভিস সূত্র জানায়, দুর্ঘটনার খবর পেয়ে ফায়ার সার্ভিসের একটি উদ্ধারকারী দল দ্রুত ঘটনাস্থলে পৌঁছে বাসের ভেতর থেকে আহতদের উদ্ধার করে স্থানীয় হাসপাতালে পাঠায়।</p>

<p>গৌরনদী হাইওয়ে থানার ওসি মো. শামীম শেখ জানান, বরিশালগামী যাত্রীবাহী গ্রীনভিউ পরিবহনের একটি বাস নিয়ন্ত্রণ হারিয়ে মহাসড়কের পাশের খাদে পড়ে যায়। এতে বাসের অন্তত চারজন যাত্রী আহত হন।</p>

<p>আহতদের উদ্ধার করে গৌরনদী উপজেলা স্বাস্থ্য কমপ্লেক্সে নেওয়া হলে কর্তব্যরত চিকিৎসক ইতি চক্রবর্তীকে মৃত ঘোষণা করেন। পরে গুরুতর আহত অন্যদের বরিশাল শের-ই বাংলা মেডিক্যাল কলেজ হাসপাতালে পাঠানো হয়।</p>

<p>পুলিশ জানায়, দুর্ঘটনাকবলিত বাসটি জব্দ করা হয়েছে এবং এ ঘটনায় আইনগত ব্যবস্থা নেওয়ার প্রক্রিয়া চলছে।</p>

<p>দুর্ঘটনার পর কিছু সময় মহাসড়কে যান চলাচল ধীরগতির হলেও পরে পরিস্থিতি স্বাভাবিক হয়।</p>