<p>বরিশালের মেহেন্দিগঞ্জ উপজেলায় বজ্রপাতের ঘটনায় পৃথক দুটি মাধ্যমিক বিদ্যালয়ে এক শিক্ষকসহ অন্তত ১৬ জন শিক্ষার্থী আহত হয়েছেন। মঙ্গলবার (২৮ এপ্রিল) দুপুরে ক্লাস চলাকালে আকস্মিক এ ঘটনায় পুরো এলাকায় চরম আতঙ্ক ছড়িয়ে পড়ে এবং সাময়িকভাবে শিক্ষা কার্যক্রম ব্যাহত হয়।</p>

<p>জানা গেছে, উপজেলার চরএককরিয়া ইউনিয়নের দাদপুর তেমুহনী মাধ্যমিক বিদ্যালয় ও আলীমাবাদ ইউনিয়নের পাতাবুনিয়া মাধ্যমিক বিদ্যালয়ে প্রায় একই সময়ে বজ্রপাত আঘাত হানে।</p>

<p>প্রত্যক্ষদর্শী ও বিদ্যালয় সূত্রে জানা যায়, দুপুর আনুমানিক সোয়া ২টার দিকে আকাশ মেঘাচ্ছন্ন থাকাবস্থায় হঠাৎ বিকট শব্দে বজ্রপাত হলে শ্রেণিকক্ষে থাকা শিক্ষার্থীরা আতঙ্কে ছুটোছুটি শুরু করে। এ সময় দাদপুর তেমুহনী মাধ্যমিক বিদ্যালয়ের ধর্মীয় শিক্ষক মাওলানা ফারুকুল ইসলামসহ ৮ শিক্ষার্থী অসুস্থ হয়ে মাটিতে লুটিয়ে পড়েন। কয়েকজন শিক্ষার্থী জ্ঞান হারিয়ে ফেলেন।</p>

<p>আহত শিক্ষার্থীদের মধ্যে রয়েছে সপ্তম শ্রেণির জান্নাত, অষ্টম শ্রেণির ফাতেমা, আমেনা, সুমাইয়া, মীম আক্তার এবং নবম শ্রেণির আফরোজ আক্তার ও সুমাইয়া আক্তার।</p>

<p>প্রত্যক্ষদর্শী শিক্ষার্থী সাদিয়া আক্তার মৌ বলেন, &ldquo;হঠাৎ বজ্রপাতের বিকট শব্দে আমরা সবাই ভয় পেয়ে যাই। কেউ কিছু বুঝে ওঠার আগেই কয়েকজন অজ্ঞান হয়ে পড়ে।&rdquo;</p>

<p>পরে বিদ্যালয়ের শিক্ষক ও স্থানীয়দের সহযোগিতায় আহতদের উদ্ধার করে মেহেন্দিগঞ্জ উপজেলা স্বাস্থ্য কমপ্লেক্সে ভর্তি করা হয়।</p>

<p>এদিকে একই সময়ে আলীমাবাদ ইউনিয়নের পাতাবুনিয়া মাধ্যমিক বিদ্যালয়ে বজ্রপাতের ঘটনায় আরও ৮ শিক্ষার্থী আহত হন। বিদ্যালয়ের অভিভাবক সদস্য বাহাদুর মৃধা বিষয়টি নিশ্চিত করেছেন।</p>

<p>পাতাবুনিয়া মাধ্যমিক বিদ্যালয়ের প্রধান শিক্ষক মো. নিজাম উদ্দিন ফকির বলেন, &ldquo;বজ্রপাতের বিকট শব্দে শিক্ষার্থীরা আতঙ্কিত হয়ে পড়ে। কয়েকজন অসুস্থ হয়ে গেলে দ্রুত প্রাথমিক চিকিৎসা দেওয়া হয়।&rdquo;</p>

<p>মেহেন্দিগঞ্জ উপজেলা স্বাস্থ্য কমপ্লেক্সের চিকিৎসক ডা. আব্দুল কাদের জানান, &ldquo;দাদপুর বিদ্যালয়ের ৮ জন আহত শিক্ষক-শিক্ষার্থী হাসপাতালে চিকিৎসা নিয়েছেন। তাদের শারীরিক অবস্থা বর্তমানে স্থিতিশীল। তবে সবাইকে পর্যবেক্ষণে রাখা হয়েছে।&rdquo;</p>

<p>দাদপুর তেমুহনী মাধ্যমিক বিদ্যালয়ের প্রধান শিক্ষক মো. নজরুল ইসলাম বলেন, ঘটনার পরপরই আমরা দ্রুত আহতদের হাসপাতালে পাঠাই এবং পরিস্থিতি নিয়ন্ত্রণে আনি।</p>

<p>মেহেন্দিগঞ্জ উপজেলা মাধ্যমিক শিক্ষা অফিসার মো. মহি উদ্দিন বলেন, ঘটনার পর থেকেই আমরা সংশ্লিষ্ট বিদ্যালয়গুলোর সঙ্গে যোগাযোগ রাখছি। ভবিষ্যতে এমন পরিস্থিতি মোকাবেলায় প্রয়োজনীয় সতর্কতা অবলম্বনের নির্দেশনা দেওয়া হয়েছে।</p>

<p>স্থানীয়দের দাবি, বজ্রপাতপ্রবণ এলাকায় শিক্ষাপ্রতিষ্ঠানে পর্যাপ্ত সুরক্ষা ব্যবস্থা, বিশেষ করে বজ্রনিরোধক (লাইটনিং অ্যারেস্টার) স্থাপন এখন সময়ের দাবি। অন্যথায় যেকোনো সময় বড় ধরনের দুর্ঘটনা ঘটতে পারে বলে আশঙ্কা করছেন তারা।<br />
&nbsp;</p>