<p>নীলফামারীর কিশোরগঞ্জে বিদ্যালয়ের মাঠে অবৈধভাবে মার্কেট নির্মাণের প্রতিবাদে শিক্ষার্থী ও এলাকাবাসী মানববন্ধন করেছে। এতে প্রায় দেড় শতাধিক এলাকাবাসী অংশগ্রহণ করেন।</p>

<p>রোববার ( ১ মার্চ) সকালে কিশোরীগঞ্জ বহুমুখী মডেল উচ্চ বিদ্যালয়ের সামনে এ মানববন্ধন অনুষ্ঠিত হয়।</p>

<p>এসময়ে বক্তারা বলেন, কিশোরীগঞ্জ বহুমুখী মডেল উচ্চ বিদ্যালয়ের পরিবেশ নষ্ট করে মাঠে অবৈধভাবে মার্কেট নির্মাণের কাজ চলছে। বিদ্যালয় কর্তৃপক্ষকে বারবার বলা সত্ত্বেও নির্মাণ কাজ বন্ধ করেনি। বিদ্যালয়ের সহকারী প্রধান শিক্ষক শহিদুল ইসলামসহ কয়েকজন শিক্ষক যোগসাজশ করে বিদ্যালয়ের মাঠে অবৈধভাবে মার্কেট নির্মাণ করছে। আমরা প্রশাসনের কাছে দাবি জানাই দ্রুত মার্কেট নির্মাণ বন্ধ করে, যারা বিদ্যালয়ের পরিবেশ নষ্ট করেছে তাদের বিরুদ্ধে ব্যবস্থা নেওয়া হোক। &nbsp;</p>

<p>তারা আরও বলেন, এরআগে ২০২১ সালে বিদ্যালয়ের মাঠে একই জায়গায় অবৈধভাবে মার্কের নির্মাণ কাজ শুরু করেন। পরে আমরা মানববন্ধন করলে তারা মুচলেকা দিয়ে কাজ বন্ধ করেন। তবে তারা সেটি না মেনে আবার বিদ্যালয়ের পরিবেশ নষ্ট করে মার্কেট নির্মাণ করছেন। &nbsp;</p>

<p>উপজেলা যুবদলের সাংগঠনিক সম্পাদক ওবায়দুর রহমান বলেন, বিদ্যালয়ে এখন সব ধরনের অনিয়ম দুর্নীতি হচ্ছে। শিক্ষার্থীদের ভর্তি, মাসিক পরীক্ষাসহ সবকিছুতে বেশি টাকা নেওয়া হচ্ছে। বিদ্যালয়ে আমাদের সন্তানরা পড়ালেখা করে তবে আমাদের সবার থেকে বেশি অর্থ নেওয়া হয়। এছাড়াও শিক্ষকরা বিদ্যালয়ের মাঠে কয়েকটি ফলজ গাছ ছিলো সেগুলো কেটে বিক্রি করেছে। বিদ্যালয়ের জায়গায় কয়েকটি দোকান থাকলেও তারা সেটির জামানত ও ভাড়া তুলে ভাগবাঁটোয়ারা করে নিয়েছে। আমরা প্রশাসনের কাছে দাবি জানাই দ্রুত মার্কেট নির্মাণ বন্ধ করে এরসাথে জড়িতদের বিরুদ্ধে ব্যবস্থা নেওয়া হোক।</p>

<p>এবিষয়ে কিশোরীগঞ্জ বহুমুখী মডেল উচ্চ বিদ্যালয়ের প্রধান শিক্ষক গোলাম আজম বলেন, আমার বিদায়ের সময় হয়েছে আগামী ৩ তারিখে বিদায় নিবো। সেখানের সহকারী প্রধান শিক্ষক ও কয়েকজন শিক্ষক মিলে সেটি করেছে।</p>

<p>উপজেলা নির্বাহী কর্মকর্তা( ইউএনও) ও বিদ্যালয়ের সভাপতি তানজিমা আঞ্জুম সোহানিয়া বলেন, বিদ্যালয়ের মাঠে অবৈধভাবে স্থাপনা নির্মাণের বিষয়ে একটি তদন্ত কমিটি গঠন করা হয়েছে। এবিষয়ে দ্রুত ব্যবস্থা গ্রহণ করা হবে।</p>