<p>দীর্ঘ সময়ের দুঃশাসন, দলীয়করণ ও দুর্নীতির কারণে দেশের বিভিন্ন গুরুত্বপূর্ণ প্রতিষ্ঠান ধ্বংস হয়ে গেছে। বাস্তবে পরিস্থিতি যতটা ধারণা করা হয়েছিল, তার চেয়েও বেশি অবনতি ঘটেছে বলে মন্তব্য করেছেন প্রধানমন্ত্রীর রাজনৈতিক উপদেষ্টা ও বিএনপির স্থায়ী কমিটির সদস্য নজরুল ইসলাম খান।</p>

<p>শনিবার (২১ ফেব্রুয়ারি) রাজধানীতে ডিবেট ফর ডেমোক্রেসি অনুষ্ঠানে বক্তব্য দিতে গিয়ে তিনি এ মন্তব্য করেন।</p>

<p>প্রধানমন্ত্রীর রাজনৈতিক উপদেষ্টা বলেন, &lsquo;তরুণ ও যুবকদের চিন্তা, দক্ষতা ও নৈপুণ্যকে আমাদের গুরুত্ব দিতে হবে। আমাদের অভিজ্ঞতা প্রয়োজন, তবে কাজের জন্য সবচেয়ে যেটা বেশি প্রয়োজন সেটা হচ্ছে তরুণদের শক্তি ও উদ্যম।&rsquo;</p>

<p>নজরুল ইসলাম খান বলেন, &lsquo;আমাদের দেশে নানান সমস্যার কথা আমরা বলি। প্রেসিডেন্ট জিয়াউর রহমান বলতেন, মানুষ শুধু মুখ নিয়ে জন্মায় না। কাজের জন্য হাত নিয়েও জন্মায়। আমরা যদি জনসংখ্যাকে জনসম্পদে রূপান্তর করতে পারি তাহলে আমাদের থেকে ধনী দেশ খুব কমই আছে। তাই আমাদের ভবিষ্যতের কথা চিন্তা করে এসব নিয়ে গুরুত্ব দিয়ে কাজ করতে হবে।&rsquo;</p>

<p>পানি ব্যবস্থাপনা নিয়ে বিএনপির স্থায়ী কমিটির সদস্য বলেন, &lsquo;বিশ্বের অনেক দেশ পানির অভাবে সংকটে থাকে। তারা ছাদের পানি সংরক্ষণ করে প্রয়োজন মেটায়। অথচ বাংলাদেশে কখনো বন্যায় প্লাবিত হয়, আবার খরায় ফসল নষ্ট হয়। অতিরিক্ত পানি সংরক্ষণ এবং প্রয়োজনের সময় তা ব্যবহার করতে পারলে এ সংকট অনেকটাই কাটিয়ে ওঠা সম্ভব।&rsquo;</p>