<p>কৌতুক অভিনেতা রাসেল ব্র্যান্ড কানাডার সাবেক প্রধানমন্ত্রী জাস্টিন ট্রুডোর সমালোচনা করেছেন এবং তাকে &lsquo;ফিদেল কাস্ত্রোর বংশধর&rsquo; বলেও উল্লেখ করেছেন।</p>

<p>গত ২২ এপ্রিল &lsquo;দ্য মেগিন কেলি শো&rsquo;-তে অংশ নিয়ে কেটি পেরির সঙ্গে জাস্টিন ট্রুডোর কথিত সম্পর্ক নিয়ে মন্তব্য করেন ব্র্যান্ড। একই সঙ্গে তিনি তাদের ভেঙে যাওয়া দাম্পত্য সম্পর্ক নিয়েও কথা বলেন।</p>

<p>ব্র্যান্ড বলেন, পেরি &lsquo;যে কোনো মুহূর্তে হুঁশে ফিরতে পারেন&rsquo; এবং এ কারণে এই জুটির দিকে নজর রাখতে বলেও মন্তব্য করেন। ট্রুডোর রাজনৈতিক আচরণের বিভিন্ন দিক নিয়েও প্রশ্ন তোলেন তিনি। এমনকি এক ঘটনায় ট্রুডো &lsquo;কানাডার পার্লামেন্টে একজন প্রকৃত নাৎসিকে আমন্ত্রণ জানিয়েছিলেন&rsquo; বলেও দাবি করেন ব্র্যান্ড।</p>

<p>তবে পেরির সাবেক সঙ্গী অরল্যান্ডো ব্লুম সম্পর্কে ভিন্ন সুরে কথা বলেন ব্র্যান্ড। তাকে তিনি &lsquo;দারুণ&rsquo; বলে বর্ণনা করেন।</p>

<p>২০১০ সালের অক্টোবর মাসে রাসেল ব্র্যান্ড ও কেটি পেরির বিয়ে হয়। তবে এক বছরের কিছু বেশি সময় পর তাদের বিচ্ছেদ ঘটে এবং ২০১১ সালের ডিসেম্বরে আনুষ্ঠানিকভাবে ডিভোর্সের প্রক্রিয়া শুরু হয়।</p>

<p>সম্পর্ক ভাঙার দায় নিজের কাঁধেই নেন ব্র্যান্ড। তিনি বলেন, &lsquo;এটা আমারই দোষ ছিল। আমি দ্রুত বিয়ের জন্য চাপ দিয়েছিলাম, কারণ নিজেকে অপর্যাপ্ত ও অনিরাপদ মনে হতো। মনে করতাম, ওকে বিয়ে করলে আমি যেন আরও ভালো ও গুরুত্বপূর্ণ মানুষ হয়ে উঠব&rsquo;।</p>

<p>তিনি আরো&nbsp;বলেন, এ ধরনের প্রত্যাশা সম্পর্কের ওপর চাপ তৈরি করেছিল। বৈশ্বিক সাফল্য থাকা সত্ত্বেও পেরি যে &lsquo;একজন স্বাভাবিক মানুষ&rsquo;- সেটিও উল্লেখ করেন তিনি।</p>

<p>ব্র্যান্ড জানান, পেরির ক্যারিয়ার দ্রুত এগিয়ে যাওয়ার সময় তিনি নিজেকে একাকি অনুভব করতেন। তার ভাষায়, সে সময় তিনি &lsquo;খুবই একা&rsquo; বোধ করতেন।</p>

<p>বর্তমান সঙ্গীকে নিয়ে সমালোচনা করলেও কেটি পেরি সম্পর্কে ইতিবাচক মন্তব্য করেন ব্র্যান্ড। তিনি পেরিকে &lsquo;অত্যন্ত মায়াবী&rsquo;, &lsquo;খুব সুন্দর একজন মানুষ&rsquo; এবং &lsquo;অবিশ্বাস্য রকম পরিশ্রমী&rsquo; বলে বর্ণনা করেন।</p>