<p>কুষ্টিয়ায় ভিক্ষুক পুনর্বাসন ও বিকল্প কর্মসংস্থান কর্মসূচির আওতায় ছাগল বিতরণ করা হয়েছে। বৃহস্পতিবার (২ এপ্রিল) বেলা ১২টার সময় কুষ্টিয়া জেলা প্রশাসকের কার্যালয়ের সামনে শহর সমাজসেবা কার্যালয় ও জেলা প্রশাসনের যৌথ উদ্যোগে এই কার্যক্রম পরিচালিত হয়। অনুষ্ঠানে প্রধান অতিথি হিসেবে উপস্থিত থেকে ছাগলগুলো বিতরন করেন কুষ্টিয়ার জেলা প্রশাসক ও জেলা ম্যাজিস্ট্রেট মো: তৌহিদ বিন-হাসান। ভিক্ষুকদের স্বাবলম্বী করার লক্ষে সরকারের গৃহীত এই বিশেষ প্রকল্পের অধীনে নির্বাচিত ৩০ জন সুবিধাভোগীদের মাঝে ছাগল তুলে দেওয়া হয়।</p>

<p>আয়োজকরা জানান, ভিক্ষাবৃত্তি নিরসন করে পিছিয়ে পড়া মানুষদের মূলধারার অর্থনৈতিক কর্মকাণ্ডে যুক্ত করাই এই কর্মসূচির মূল লক্ষ্য। ছাগল পালনের মাধ্যমে এই মানুষগুলো যেন স্থায়ী আয়ের পথ খুঁজে পায়, সেই উদ্দেশ্যেই এই সহায়তা প্রদান করা হয়েছে।</p>

<p>অনুষ্ঠানে কুষ্টিয়ার অতিরিক্ত জেলা প্রশাসক (সার্বিক) মোঃ জাহাঙ্গীর আলম, কুষ্টিয়া জেলা বিএনপির আহবায়ক মোঃ কুতুব উদ্দিন আহমেদ, কুষ্টিয়া জেলা সমাজসেবা কার্যালয়ের উপপরিচালক মোঃ আব্দুল লতিফ সেখ ও শহর সমাজসেবা কার্যালয়ের সমাজসেবা অফিসার মোঃ আরিফুল ইসলাম সহ জেলা প্রশাসন ও শহর সমাজসেবা কার্যালয়ের বিভিন্ন স্তরের কর্মকর্তাবৃন্দ উপস্থিত ছিলেন।</p>

<p>স্থানীয়রা সরকারের এই প্রশংসনীয় উদ্যোগকে স্বাগত জানিয়েছেন এবং আশা প্রকাশ করেছেন যে, এর ফলে জেলায় ভিক্ষাবৃত্তির হার উল্লেখযোগ্যভাবে হ্রাস পাবে।</p>