<p>&lrm;&lrm;পটুয়াখালীর রাঙ্গাবালীতে বজ্রপাতে জেলা পরিষদের চারতলা বিশিষ্ট ডাকবাংলোর ছাদের কোণার অংশের সিঁড়িঘরের প্যারাপেট দেয়ালের একাংশ ভেঙে গেছে।</p>

<p>মঙ্গলবার (২৮ এপ্রিল) দুপুর দেড়টার দিকে এ ঘটনা ঘটে।</p>

<p>&lrm;প্রত্যক্ষদর্শীরা জানান, ঘটনার সময় হঠাৎ বিকট শব্দ হয়। বজ্রপাতের আঘাতে ডাকবাংলোর ছাদের উপরের কোণার সিঁড়িঘরের প্যারাপেট দেয়ালের একটি অংশ ভেঙে নিচে পড়ে এবং অবশিষ্ট অংশে ফাটল দেখা দেয়। এ সময় ভবনের দুটি থাই গ্লাসও ভেঙে যায়।</p>

<p>&lrm;উপজেলা নির্বাহী কর্মকর্তার কার্যালয়ের নিরাপত্তা প্রহরী শহিদুল ইসলাম বলেন, &ldquo;হঠাৎ বিকট শব্দ হয়। তখন আমি ও জেলা পরিষদের ডাকবাংলোর সদ্য বিদায়ী কেয়ারটেকারসহ তিনজন ভেতরে ছিলাম। পরে দেখি সিঁড়িঘরের দেয়ালের একাংশ ভেঙে পড়েছে, বাকি অংশে ফাটল ধরেছে এবং দুটি থাই গ্লাস ভেঙে গেছে। তবে এ ঘটনায় কেউ হতাহত হননি।&rdquo;</p>

<p>&lrm;এ ব্যাপারে পটুয়াখালী জেলা পরিষদের প্রধান নির্বাহী কর্মকর্তা (ভারপ্রাপ্ত) মো. কামরুল হাসান সোহেল বলেন, &ldquo;বর্তমান সময়ে বজ্রপাত প্রাকৃতিক দুর্যোগে রূপ নিয়েছে। বজ্রপাতের পরিমাণও বেড়েছে। খুব শিগগিরই রাঙ্গাবালীর চারতলা বিশিষ্ট ডাকবাংলোসহ এই জেলার অন্য সব ডাকবাংলোতেও বজ্রনিরোধক দণ্ড জরুরিভাবে স্থাপনের উদ্যোগ নেওয়া হবে।&rdquo;</p>