<p>শেরপুর জেলা আইনজীবী সমিতির নির্বাচনে বিএনপি সমর্থিত সকল প্রার্থী বিনা প্রতিদ্বন্দ্বিতায় নির্বাচিত হয়েছেন। এতে এডভোকেট সিরাজুল ইসলাম সভাপতি ও এডভোকেট এ. এইচ. এম. নূরে আলম সাধারণ সম্পাদক নির্বাচিত হয়েছেন।</p>

<p>রবিবার (২৯ মার্চ) বারের প্রধান নির্বাচন কমিশনার ও পিপি অ্যাডভোকেট আব্দুল মান্নান এ তথ্য নিশ্চিত করেছেন।</p>

<p>তিনি জানান, রবিবার মনোনয়নপত্র দাখিল, বাছাই ও চূড়ান্ত প্রার্থী তালিকা প্রকাশের দিনে সভাপতি ও সম্পাদকসহ ১৩টি পদে বিএনপি সমর্থিত প্রার্থীরা তাদের মনোনয়নপত্র জমা দেন। এ সময় আর কোনো মনোনয়নপত্র জমা না পড়ায় বিএনপি সমর্থক সকল প্রার্থীকে বিনা প্রতিদ্বন্দ্বিতায় বিজয়ী ঘোষণা করা হয়।</p>

<p>অন্যান্য বিজয়ীরা হলেন, সহ-সভাপতি পদে মো. আদিলুজ্জামান আদিল ও মো. ফরহাদ আলী, সহ-সাধারণ সম্পাদক পদে মো: আল আমীন ও মো. সাব্বির হাসান, ক্রীড়া ও সাংস্কৃতিক সম্পাদক পদে শাহরিয়ার হোসেন আরিফ, সাহিত্য ও পাঠাগার সম্পাদক পদে ফয়সাল আহমেদ নূর, অডিটর পদে মোস্তফা আশেকুজ্জামান বুলবুল।</p>

<p>এ ছাড়া চারজন নির্বাহী সদস্যের মধ্যে রয়েছেন- রাকিবুল হাসান, মো. আব্দুস সবুর, এ ওয়াহিদ রাকু ও তাহমিনা আক্তার।</p>

<p>উল্লেখ্য, নির্বাচনে তফসিল অনুযায়ী ২৯ মার্চ মনোনয়ন পত্র দাখিল ও বাছাইয়ের শেষদিনে ১৩টি পদের প্রতিটিতে একটি করে মনোনয়ন পত্র জমা পড়ে ও সবাই বাছাইয়ে বৈধ হিসেবে বিবেচিত হন। ফলে আগামী ৬ এপ্রিল নির্বাচনে ভোট গ্রহণের তারিখ নির্ধারিত থাকলেও কোন পদে একাধিক প্রার্থী না থাকায় বেসরকারিভাবে ওই তেরজনকে নির্বাচিত ঘোষণা করেন নির্বাচন কমিশন।</p>

<p>তিন সদস্যের নির্বাচন কমিশনের মধ্যে প্রধান নির্বাচন কমিশনার ছিলেন পিপি এডভোকেট আব্দুল মান্নান, নির্বাচন কমিশন সদস্য জাহিদুল হক আধার ও আবু হেনা খন্দকার মমতাজুল করিম।</p>