<p>দক্ষিণ এশিয়ার দ্রুত পরিবর্তনশীল ভূ-রাজনৈতিক বাস্তবতায় বাংলাদেশের পররাষ্ট্রনীতি এখন কেবল কূটনৈতিক আনুষ্ঠানিকতার বিষয় নয়, বরং এটি রাষ্ট্রের অর্থনৈতিক ভবিষ্যৎ, নিরাপত্তা এবং কৌশলগত অবস্থানের সঙ্গে গভীরভাবে সম্পর্কিত। বৈশ্বিক শক্তির প্রতিযোগিতা, আঞ্চলিক উত্তেজনা এবং অর্থনৈতিক আন্তঃনির্ভরতার যুগে একটি উন্নয়নশীল দেশের জন্য পররাষ্ট্রনীতি হয়ে উঠেছে জাতীয় স্বার্থ রক্ষার অন্যতম প্রধান হাতিয়ার। এই প্রেক্ষাপটে বাংলাদেশের সম্ভাব্য পররাষ্ট্রনীতি কেমন হওয়া উচিত তা নিয়ে একটি সুস্পষ্ট, ভারসাম্যপূর্ণ এবং দূরদর্শী ভাবনার প্রয়োজন রয়েছে।</p>

<p>দক্ষিণ এশিয়ার কেন্দ্রস্থলে অবস্থিত বাংলাদেশ ভৌগোলিকভাবে এমন একটি অবস্থানে রয়েছে, যা তাকে স্বাভাবিকভাবেই আঞ্চলিক ও বৈশ্বিক শক্তির দৃষ্টি আকর্ষণের কেন্দ্রে পরিণত করেছে। বঙ্গোপসাগরকেন্দ্রিক সামুদ্রিক যোগাযোগ, আঞ্চলিক বাণিজ্য করিডোর এবং ক্রমবর্ধমান অর্থনীতি দেশটিকে কৌশলগতভাবে গুরুত্বপূর্ণ করে তুলেছে। ফলে পররাষ্ট্রনীতির প্রধান লক্ষ্য হওয়া উচিত এই ভূ-কৌশলগত অবস্থানকে ঝুঁকিতে না ফেলে বরং উন্নয়ন ও স্থিতিশীলতার অনুঘটক হিসেবে ব্যবহার করা।</p>

<p>বর্তমান বিশ্বব্যবস্থায় বড় শক্তিগুলোর প্রতিযোগিতা বিশেষভাবে দৃশ্যমান। একদিকে যুক্তরাষ্ট্র ইন্দো-প্যাসিফিক অঞ্চলে তার কৌশলগত উপস্থিতি শক্তিশালী করতে চায়, অন্যদিকে চীন অবকাঠামো বিনিয়োগ ও বাণিজ্যের মাধ্যমে প্রভাব বিস্তার করছে। পাশাপাশি প্রতিবেশী দেশ ভারতের কথাও এক্ষেত্রে বলতে হয়। এই ত্রিমুখী বাস্তবতায় বাংলাদেশের জন্য সবচেয়ে যুক্তিযুক্ত কৌশল হলো ভারসাম্য রক্ষা কোনো একক শক্তির প্রভাববলয়ে আবদ্ধ না হয়ে সবার সঙ্গে বাস্তবভিত্তিক সম্পর্ক বজায় রাখা।</p>

<p>একটি কার্যকর পররাষ্ট্রনীতির মূল ভিত্তি হলো জাতীয় স্বার্থ। উন্নয়নশীল রাষ্ট্র হিসেবে বাংলাদেশের স্বার্থকে তিনটি স্তম্ভে দেখা যায়। এগুলো হলো অর্থনৈতিক প্রবৃদ্ধি, নিরাপত্তা এবং আঞ্চলিক স্থিতিশীলতা। অর্থনৈতিক ক্ষেত্রে বহুমুখী কূটনীতি অপরিহার্য। রপ্তানি বাজার সম্প্রসারণ, বিদেশি বিনিয়োগ আকর্ষণ, প্রযুক্তি হস্তান্তর এবং অবকাঠামো উন্নয়ন- সব ক্ষেত্রেই অংশীদারভিত্তিক বৈচিত্র্য প্রয়োজন।</p>

<p>যুক্তরাষ্ট্র বাংলাদেশের তৈরি পোশাক শিল্পের অন্যতম বড় বাজার, আবার চীন অবকাঠামো উন্নয়নে বড় অংশীদার। তাই কোনো পক্ষকে বাদ দেয়া নয়, বরং কৌশলগতভাবে উভয়ের সুবিধা কাজে লাগানোই হবে বাস্তবসম্মত পথ। নিরাপত্তা নীতির ক্ষেত্রেও ভারসাম্য গুরুত্বপূর্ণ। বঙ্গোপসাগর অঞ্চলে ক্রমবর্ধমান সামুদ্রিক প্রতিযোগিতা বাংলাদেশের জন্য সুযোগ ও চ্যালেঞ্জ দুটোই তৈরি করেছে। বঙ্গোপসাগর ঘিরে নিরাপত্তা সহযোগিতা প্রয়োজন হলেও সামরিক জোটে জড়িয়ে পড়া দীর্ঘমেয়াদে কৌশলগত স্বাধীনতাকে সীমিত করতে পারে। বাংলাদেশের অবস্থান হওয়া উচিত শান্তিপূর্ণ নৌ-চলাচল, আঞ্চলিক স্থিতিশীলতা এবং আন্তর্জাতিক আইনের প্রতি সম্মান বজায় রাখা।</p>

<p>বাংলাদেশের সম্ভাব্য পররাষ্ট্রনীতিতে অর্থনৈতিক কূটনীতিকে কেন্দ্রীয় অগ্রাধিকার দেয়া জরুরি। বৈশ্বিক সরবরাহ শৃঙ্খলে নিজেদের অবস্থান শক্তিশালী করা, নতুন বাজার অনুসন্ধান এবং প্রযুক্তিনির্ভর শিল্পে অংশীদারিত্ব বাড়ানো প্রয়োজন। এই প্রেক্ষাপটে পূর্ব এশিয়ার অর্থনীতিগুলোর সঙ্গে সম্পর্ক জোরদার করা গুরুত্বপূর্ণ। জাপান দীর্ঘদিন ধরে উন্নয়ন সহযোগী হিসেবে কাজ করছে, আর দক্ষিণ-পূর্ব এশিয়ার আঞ্চলিক জোট আসিয়ানের সঙ্গে বাণিজ্যিক সংযোগ বাড়ানো বাংলাদেশের রপ্তানি বহুমুখীকরণে সহায়ক হতে পারে। একই সঙ্গে প্রতিবেশী কূটনীতিও পররাষ্ট্রনীতির অপরিহার্য অংশ। ভারতের সঙ্গে পানি বণ্টন, সীমান্ত ব্যবস্থাপনা এবং বাণিজ্য ভারসাম্যের মতো ইস্যুগুলোতে গঠনমূলক সংলাপ অব্যাহত রাখা দরকার। আঞ্চলিক সহযোগিতা বাড়লে অর্থনৈতিক প্রবাহ ও যোগাযোগ ব্যবস্থার উন্নয়ন ত্বরান্বিত হয়&mdash;যা সরাসরি জাতীয় উন্নয়নে প্রভাব ফেলে।</p>

<p>পররাষ্ট্রনীতির আরেকটি গুরুত্বপূর্ণ দিক হলো কৌশলগত স্বায়ত্তশাসন। বৈশ্বিক শক্তির প্রতিযোগিতায় কোনো পক্ষের হাতিয়ার হয়ে ওঠা নয়, বরং নিজের অগ্রাধিকার অনুযায়ী সিদ্ধান্ত নেয়ার সক্ষমতা বজায় রাখা জরুরি। এজন্য প্রয়োজন প্রাতিষ্ঠানিক দক্ষতা, গবেষণাভিত্তিক সিদ্ধান্ত এবং দীর্ঘমেয়াদি পরিকল্পনা। একটি শক্তিশালী নীতি-গবেষণা কাঠামো সরকারকে আন্তর্জাতিক পরিস্থিতি মূল্যায়নে সহায়তা করতে পারে।</p>

<p>মানবিক ও নৈতিক কূটনীতিও বাংলাদেশের জন্য গুরুত্বপূর্ণ। জলবায়ু পরিবর্তন, শ্রমবাজার, অভিবাসন এবং মানবিক সংকট- এসব বৈশ্বিক ইস্যুতে সক্রিয় ভূমিকা দেশটির আন্তর্জাতিক ভাবমূর্তি শক্তিশালী করে। বহুপাক্ষিক ফোরামে কার্যকর উপস্থিতি বাংলাদেশের কূটনৈতিক প্রভাব বাড়াতে সহায়ক।</p>

<p>সব মিলিয়ে বাংলাদেশের সম্ভাব্য পররাষ্ট্রনীতির সারকথা হতে পারে ভারসাম্য, বাস্তববাদ এবং জাতীয় স্বার্থের অগ্রাধিকার। বৈশ্বিক শক্তির প্রতিযোগিতাকে সুযোগে পরিণত করে অর্থনৈতিক উন্নয়ন ত্বরান্বিত করা, নিরাপত্তা নিশ্চিত করা এবং আঞ্চলিক সহযোগিতা বাড়ানো- এই তিনটি লক্ষ্যকে সামনে রেখে একটি স্বাধীন ও দূরদর্শী কূটনৈতিক পথরেখা গড়ে তোলা প্রয়োজন। একটি সুপরিকল্পিত পররাষ্ট্রনীতি বাংলাদেশকে আন্তর্জাতিক অঙ্গনে আত্মবিশ্বাসী অবস্থানে নিয়ে যেতে পারে যেখানে রাষ্ট্র নিজের সিদ্ধান্ত নিজেই নেবে, এবং সেই সিদ্ধান্তের কেন্দ্রবিন্দুতে থাকবে জাতীয় স্বার্থ তথা জনগণের দীর্ঘমেয়াদি কল্যাণ।</p>

<p>নতুন পররাষ্ট্রমন্ত্রী ড. খলিলুর রহমান গত বুধবার সন্ধ্যায় রাষ্ট্রীয় অতিথি ভবন পদ্মায় সাংবাদিকদের সঙ্গে আলাপকালে বলেছেন, পরস্পরের স্বাধীনতার প্রতি শ্রদ্ধা, নন-ইন্টারফিয়ারেন্স, কারও অভ্যন্তরীণ বিষয়ে হস্তক্ষেপ না করা, ন্যাশনাল ডিগনিটি, জাতীয় সম্মান-মর্যাদা এবং পারস্পরিক সুবিধা, একতরফা কিছু না। আমরা পররাষ্ট্র কর্মকাণ্ডে আমাদের জাতীয় স্বার্থ পই পই করে বুঝে নেবো। এক হিসাবে আমরা মরহুম রাষ্ট্রপতি জিয়াউর রহমানের ফরেন পলিসিতে (পররাষ্ট্র নীতি) ফেরত যাচ্ছি। অন্তর্বর্তী সরকারে আমরা সেটাই চেষ্টা করেছি।&rsquo;</p>

<p>এ বিষয়ে সাবেক রাষ্ট্রদূত সাকিব আলী দৈনিক এদিনকে বলেন, &lsquo;বাংলাদেশের উচিত একটি ভারসাম্যপূর্ণ পররাষ্ট্রনীতি গ্রহণ করা। নিজেদের স্বার্থকে অগ্রাধিকার দিয়ে আগামীতে সরকারের বিভিন্ন দেশের সাথে দ্বিপাক্ষিক চুক্তি করতে হবে। তা না হলে দেশে বিদেশী প্রভাব বৃদ্ধি পাবে। এছাড়া অন্য কোনো দেশের সাথে কোনো চুক্তি করতে গেলে তা যাতে টেকসই হয় এবং এর কারণে যাতে দীর্ঘমেয়াদে দেশ কোনো সমস্যায় না পড়ে সেই বিষয়েও খেয়াল রাখতে হবে সরকারকে।&rsquo;</p>