<p>সিলেটের কোম্পানীগঞ্জ উপজেলার ধলাই নদীতে মাছ ধরতে গিয়ে বজ্রপাতে রাম রতন তালুকদার (৫৩) নামে এক দিনমজুরের মৃত্যু হয়েছে। গতকাল রবিবার রাত সাড়ে ৮টার দিকে কালাইরাগ নতুনবাজার এলাকার ধলাই নদীতে এ ঘটনাটি ঘটে।</p>

<p>নিহত রাম রতন তালুকদার সুনামগঞ্জ জেলার ধর্মপাশা উপজেলার তেলিগাও গ্রামের মৃত মহানন্দ তালুকদারের ছেলে। তিনি কালাইরাগের একটি বাসায় ভাড়া থাকেন।<br />
জানা যায়, রবিবার (১৫ মার্চ) সন্ধ্যা ৬টার পর থেকে উপজেলার কালাইরাগ গ্রামে হালকা বৃষ্টিপাত শুরু হয়। এ সময় থেমে থেমে বজ্রপাতও হয়। ওই সময় স্থানীয় ধলাই নদীতে মাছ ধরতে যান রাম রতন তালুকদার। একপর্যায়ে সেখানে বজ্রপাতে তিনি মারা যান।</p>

<p>নিহতের শ্যালক রাম তালুকদার জানান, তাঁর বোনজামাই-এর নির্দিষ্ট কোন পেশা ছিল না; যখন যে কাজ পান, সেই কাজই করতেন। রবিবার সন্ধ্যায় তিনি মাছ শিকারে নদীতে গিয়েছিলেন। সেখানে বজ্রপাতের আঘাতে তাঁর মৃত্যু ঘটে।</p>

<p>এ প্রসঙ্গে কোম্পানীগঞ্জ থানার উপপরিদর্শক জগৎ জ্যোতি দাস জানান- বজ্রপাতে দিনমজুর রাম রতন তালুকদারের মৃত্যু হয়েছে বলে তাঁর স্বজনরা পুলিশকে জানিয়েছেন। অধিকতর তদন্তের জন্য লাশের ময়নাতদন্ত করা হবে।</p>