<p>বিশ্বের দূষিত নগরীগুলোর তালিকায় আজও শীর্ষ অবস্থানে রয়েছে রাজধানী ঢাকা। বুধবার (২৮ জানুয়ারি) সকাল সোয়া ৮টার দিকে ঢাকার বায়ুর মান ২৭৪ রেকর্ড করা হয়, যা একই সময়ে মিশরের রাজধানী কায়রোর সঙ্গে সমান। এই মাত্রার বায়ুকে আন্তর্জাতিকভাবে &lsquo;খুব অস্বাস্থ্যকর&rsquo; হিসেবে ধরা হয়। তবে পরিস্থিতির ভয়াবহতা আরও স্পষ্ট হয় নগরীর চারটি এলাকায়, যেখানে বায়ুর মান ৩০০ ছাড়িয়ে গেছে&mdash;যা দূষণের সর্বোচ্চ ও দুর্যোগপূর্ণ স্তর।</p>

<p>চার দিন ধরে টানা বায়ুদূষণে শীর্ষে থাকছে ঢাকা। বিশেষজ্ঞরা বলছেন, এই অসহনীয় বায়ুদূষণে নানা শারীরিক সমস্যায় পড়ছেন নগরবাসী। আগের চেয়ে এসব সমস্যা বেশি অনুভূত হচ্ছে। শ্বাসকষ্টজনিত নানা রোগে আক্রান্ত হওয়া মানুষের সংখ্যা বাড়ছে। বায়ুদূষণ নিয়ন্ত্রণে গৎবাঁধা কিছু কথা আর লোকদেখানো উদ্যোগ ছাড়া এখন পর্যন্ত সরকারের পক্ষ থেকে কিছুই করা হয়নি, এমন কথা বিশেষজ্ঞদের।</p>

<p>তিন সপ্তাহ ধরে বায়ুদূষণে বিশ্বের শহরগুলোর মধ্যে প্রথম দিকে থাকছে ঢাকা। আজও এর ব্যতিক্রম হয়নি।</p>

<p>বায়ুদূষণের এই পরিস্থিতি তুলে ধরেছে সুইজারল্যান্ডভিত্তিক প্রতিষ্ঠান আইকিউ এয়ার। প্রতিষ্ঠানটি বায়ুদূষণের অবস্থা নিয়মিত তুলে ধরে। বাতাসের মান নিয়ে তৈরি করা এই লাইভ বা তাৎক্ষণিক সূচক একটি নির্দিষ্ট শহরের বাতাস কতটা নির্মল বা দূষিত, সে সম্পর্কে মানুষকে তথ্য দেয়, সতর্ক করে। আজ ঢাকার বায়ুদূষণের যে অবস্থা, তা থেকে রক্ষা পেতে বেশ কিছু পরামর্শও দিয়েছে আইকিউ এয়ার।</p>

<p>ঢাকার বায়ুদূষণ কমার কোনো লক্ষণ দেখা যাচ্ছে না; বরং তা দিন দিন বাড়ছে। গত ডিসেম্বর পুরোটাই, আর জানুয়ারির প্রায় প্রতিদিন বিশ্বের শীর্ষ দূষিত বায়ুর নগরীগুলোর মধ্যে থাকছে ঢাকা।</p>

<p>বায়ুদূষণের মাত্রা ২০০-এর বেশি হলে তাকে &lsquo;খুব অস্বাস্থ্যকর&rsquo; বলে বিবেচনা করা হয়। আর ৩০০ হয়ে গেলে তা &lsquo;দুর্যোগপূর্ণ&rsquo; বলে গণ্য হয়।</p>

<p>দেশের সর্বত্রই বায়ুদূষণ বাড়ছে; বরং কিছু ক্ষেত্রে আজকাল ঢাকার বাইরের অন্যান্য এলাকায় বায়ুদূষণের মাত্রা অনেক বেশি থাকছে।</p>

<p>বায়ুদূষণ নিয়ন্ত্রণে যেসব কার্যক্রম আছে, তা মূলত ঢাকাকেন্দ্রিক। তবে এসব কার্যক্রমের তেমন কোনো ফল নেই।</p>