<p>যুক্তরাষ্ট্রের বিরুদ্ধে যুদ্ধবিরতি চুক্তির শর্ত লঙ্ঘনের অভিযোগ তুলে ফের হরমুজ প্রণালি বন্ধ করেছে ইরান। ওয়াশিংটনের প্রতি তেহরানের বার্তা, &lsquo;যুদ্ধ&rsquo; ও &lsquo;যুদ্ধবিরতি&rsquo; একই সঙ্গে চলতে পারে না। যেকোনও একটা বেছে নিতে হবে। দেশটির ইসলামিক রেভল্যুশনারি গার্ড কর্পস (আইআরজিসি) জানিয়েছে, লেবাননে ইসরায়েলের বড় ধরনের হামলার পর প্রথমে প্রণালিতে জাহাজ চলাচল ধীর হয়ে আসে, পরে সম্পূর্ণ বন্ধ করে দেওয়া হয়।</p>

<p>ইরানের অভিযোগ, যে ১০ দফা শর্তের ভিত্তিতে যুদ্ধবিরতি সিদ্ধান্ত নেওয়া হয়েছিল তার মধ্যে তিন দফা লঙ্ঘিত হয়েছে। যুদ্ধবিরতির পর&zwnj;ও লেবাননে ইসরায়েলের হামলা অব্যাহত রয়েছে বলে অভিযোগ তাদের। এ ছাড়া ইরানে ড্রোন হামলার&zwnj;ও অভিযোগ তুলেছে তারা। পাশাপাশি ইউরেনিয়াম সমৃদ্ধকরণ নিয়েও শর্তখেলাপ হয়েছে বলে অভিযোগ তেহরানের।</p>

<p>ইরান ফের হরমুজ প্রণালি সম্পূর্ণভাবে বন্ধ করার কারণে বিভিন্ন দেশের তেলবাহী জাহাজগুলো ফিরে যেতে বাধ্য হচ্ছে। খবর রয়টার্সের। ইরানের একটি সংবাদমাধ্যমকে উদ্ধৃত করে এই খবর প্রকাশ করেছে রয়টার্স।</p>

<p>ইরানের পররাষ্ট্রমন্ত্রী আব্বাস আরাঘচি বলেছেন, &lsquo;ইরান ও আমেরিকার যুদ্ধবিরতির শর্ত স্পষ্ট। হয় যুদ্ধবিরতি, নয়তো ইসরায়েলকে সঙ্গে নিয়ে যুদ্ধ অব্যাহত রাখা। দু&rsquo;টি এক সঙ্গে চলতে পারে না। লেবাননের গণহত্যা সমস্ত বিশ্ব দেখছে।&rsquo;</p>

<p>তেহরানের স্পষ্ট বার্তা, &lsquo;এখন আমেরিকার কোর্টে বল। তারা প্রতিশ্রুতি রক্ষা করবে কি না, তার অপেক্ষায় বিশ্ব।&rsquo;</p>

<p>যুক্তরাষ্ট্রের প্রেসিডেন্ট ডোনাল্ড ট্রাম্প দাবি করেছিলেন, হরমুজ দিয়ে জাহাজ চলাচলের জন্য টোল আদায়ের বিষয়ে ইরানের সঙ্গে যৌথ ভাবে কাজ করতে আগ্রহী আমেরিকা। তার দাবি, গত কয়েক সপ্তাহ ধরে হরমুজ দিয়ে যেসব জাহাজ চলাচল করছে তাদের কাছ থেকে ইরান অর্থ সংগ্রহ শুরু করেছে।</p>

<p>হোয়াইট হাউসের মুখপাত্র ক্যারোলিন লেভিট দাবি করেছিলেন, হরমুজ প্রসঙ্গে আমেরিকা ও ইরানের আলোচনা চলতে পারে প্রায় দুই সপ্তাহ ধরে। তিনি জানিয়েছিলেন, দ্রুত সমস্ত প্রণালি খুলে যাবে। কিন্তু তার আগে যুদ্ধবিরতি ঘোষণার ২৪ ঘণ্টা যেতে না যেতেই ইরান নতুন করে হরমুজ প্রণালি বন্ধ করে দিলো।</p>