<p>চাঁপাইনবাবগঞ্জের শিবগঞ্জ উপজেলার তেলকুপি এলাকায় অবস্থিত তেলকুপি কলমদর আলিম মাদ্রাসায় কথিত গোপন নিয়োগ, অনিয়ম, দুর্নীতি, স্বজনপ্রীতি ও স্বৈরাচারী আচরণের প্রতিবাদে অধ্যক্ষ আব্দুর রহিমের বহিষ্কারের দাবিতে মানববন্ধন অনুষ্ঠিত হয়েছে।</p>

<p>রবিবার (৩ মে) দুপুরে মাদ্রাসার সামনের সড়কে এ মানববন্ধনের আয়োজন করে তেলকুপি এলাকার সর্বস্তরের জনগণ।&nbsp;</p>

<p>মানববন্ধনে বক্তারা অভিযোগ করে বলেন, মাদ্রাসায় নিয়োগ প্রক্রিয়ায় স্বচ্ছতা নেই এবং নানা অনিয়ম ও দুর্নীতির মাধ্যমে প্রতিষ্ঠানটি পরিচালিত হচ্ছে। তারা এসব অভিযোগের সুষ্ঠু তদন্ত এবং অভিযুক্ত অধ্যক্ষ আব্দুর রহিমের অপসারণ দাবি করেন।</p>

<p>বক্তারা আরো অভিযোগ করেন, অধ্যক্ষ আব্দুর রহিম তার বিরুদ্ধে ওঠা অনিয়ম ও দুর্নীতির অভিযোগ আড়াল করতে এলাকাবাসীর বিরুদ্ধে চাঁদাবাজি, মাদকব্যবসা ও মাদকসেবনের মতো ভিত্তিহীন অভিযোগ তুলেছেন, যা সম্পূর্ণ মিথ্যা ও উদ্দেশ্যপ্রণোদিত। এ ধরনের অপপ্রচারের নিন্দা জানিয়ে তারা এর যথাযথ বিচার দাবি করেন।</p>

<p>মানববন্ধনে বক্তব্য দেন মুকুল আলী, বেনজির আলী, আজমুল, সারওয়ারসহ স্থানীয় গণ্যমান্য ব্যক্তিরা। বক্তারা দ্রুত সময়ের মধ্যে বিষয়টির সমাধান না হলে আরও কঠোর কর্মসূচির হুঁশিয়ারি দেন।</p>

<p>মানববন্ধন শেষে অংশগ্রহণকারীরা সংশ্লিষ্ট কর্তৃপক্ষের কাছে সুষ্ঠু তদন্ত ও ন্যায়বিচারের দাবি জানান।</p>

<p>প্রায় ঘণ্টাব্যাপী চলা এ কর্মসূচিতে স্থানীয় এলাকাবাসী, শিক্ষার্থীরা অংশগ্রহণ করেন।</p>