<p>ঢাকা প্রিমিয়ার লিগ (ডিপিএল) শুরুর কৃতিত্ব বাংলাদেশ ক্রিকেট বোর্ডের (বিসিবি) অ্যাডহক কমিটির সভাপতি তামিম ইকবালের বলে জানিয়েছেন বাংলাদেশ জাতীয় দলের সাবেক অলরাউন্ডার মাহমুদউল্লাহ রিয়াদ।</p>

<p>শনিবার (১৮ এপ্রিল) ঢাকা প্রিমিয়ার লিগে (ডিপিএল) শুরু হয়েছে দলবদল। প্রথম দিনেই প্রাইম ব্যাংকের হয়ে দলবদলের কাজ সেরে মাহমুদউল্লাহ এসব কথা বলেন।</p>

<p>ডিপিএল শুরুর কৃতিত্ব তামিমকে দিয়ে মাহমুদউল্লাহ বলেন, &lsquo;কৃতিত্ব তামিমকেই দিতে হবে। ও এসে এই উদ্যোগটা নিয়েছে। অবশ্যই এটা ক্রিকেটারদের জন্য বড় আয়ের একটি উৎস, তবে দিন শেষে আমরা সবাই মাঠে থাকতে চাই, খেলতে চাই। মাঠে খেলার সুযোগ পাওয়ার থেকে বড় কিছু নেই।&rsquo;</p>

<p>তিনি বলেন, &lsquo;সবচেয়ে স্বস্তির খবর হচ্ছে প্রিমিয়ার লিগটা মাঠে গড়াতে যাচ্ছে, ইনশাআল্লাহ। আমরা সবাই এই সুযোগটার জন্য অপেক্ষা করছিলাম। ক্রিকেটারদের জন্য এটা অবশ্যই আনন্দের বিষয়।&rsquo;</p>

<p>প্রাইম ব্যাংকে ধন্যবাদ জানিয়ে মাহমুদউল্লাহ বলেন, &lsquo;প্রথমেই ধন্যবাদ প্রাইম ব্যাংক ক্রিকেট ক্লাবকে আমাকে সুযোগ দেওয়ার জন্য। ২০০৫ সালে শেষবার খেলেছিলাম তাদের হয়ে, তারপর এবার খেলছি। আমার মনে হয় বছরের পর বছর ধরে প্রাইম ব্যাংক এমন একটি দল যারা খেলোয়াড়দের পারিশ্রমিক নিশ্চিত করে এবং তাদের সুযোগ-সুবিধা সবসময় শীর্ষ মানের হয়। এর কৃতিত্ব প্রাইম ব্যাংককে দিতেই হয়।&rsquo;</p>