<p>চোটের কারণে অ্যাশেজ সিরিজে খেলতে পারেননি অস্ট্রেলিয়ার পেসার জশ হ্যাজলউড। তবে আসন্ন টি-টোয়েন্টি বিশ্বকাপে মাঠে ফেরার ব্যাপারে বেশ আশাবাদী তিনি। বিশ্বকাপের আগেই পুরোপুরি ফিট হয়ে ওঠার বিশ্বাস আছে অভিজ্ঞ এই বোলারের।</p>

<p>হ্যামস্ট্রিং চোটের কারণে ইংল্যান্ডের বিপক্ষে সিরিজ মিস করেন হ্যাজলউড। সেই চোট কাটিয়ে অনুশীলনে ফেরার প্রস্তুতির মধ্যেই নতুন করে অ্যাকিলিসের চোটে পড়েন তিনি। ফলে বিগ ব্যাশ লিগ ও পাকিস্তান সিরিজেও মাঠে নামা হয়নি তার।</p>

<p>দীর্ঘ সময় মাঠের বাইরে থাকলেও বিশ্বকাপের মতো বড় আসরের আগে সুস্থ হয়ে ওঠাকে দলের জন্য গুরুত্বপূর্ণ মনে করছেন হ্যাজলউড। সম্প্রতি ইএসপিএন ক্রিকইনফোকে দেওয়া এক সাক্ষাৎকারে তিনি জানান, পুনর্বাসন প্রক্রিয়া পরিকল্পনামাফিকই এগোচ্ছে।</p>

<p>হ্যাজলউড বলেন, &ldquo;এখন সবকিছু ঠিক পথে আছে। টেস্ট সিরিজ থেকে বাদ পড়ার পর আমরা কয়েক সপ্তাহ বাড়তি সময় নিয়েছি। গত সপ্তাহে আধা রান-আপ থেকে বল করেছি। দৌড়ানো ও শক্তি বাড়ানোর অনুশীলন সবই ভালো যাচ্ছে।&rdquo;</p>

<p>বিশ্বকাপের আগে ফিট হয়ে মাঠে ফেরার লক্ষ্যে আত্মবিশ্বাসী এই অস্ট্রেলিয়ান।</p>