<p>বরিশাল সিটি কর্পোরেশনের প্রথম নারী প্রশাসক হিসেবে দায়িত্ব গ্রহণের পর প্রথম কর্মদিবস পালন করেছেন অ্যাডভোকেট বিলকিস আক্তার জাহান শিরিন। আর প্রথম দিনেই তার সরলতা ও ব্যতিক্রমধর্মী কর্মকাণ্ড সবার নজর কাড়ে।</p>

<p>বুধবার (২৫ মার্চ) সকালে কোনো ধরনের আনুষ্ঠানিকতা ছাড়াই রিকশায় করে নগর ভবনে এসে পৌঁছান তিনি প্রশাসক। &nbsp;</p>

<p>সিটি কর্পোরেশনের কর্মকর্তা ও কর্মচারীরা ফুল দিয়ে তাকে স্বাগত জানান। পরে ভবনে প্রবেশ করেই প্রশাসকের জন্য টানানো শুভেচ্ছা ব্যানার নিজ হাতে খুলে ফেলেন তিনি। তার স্পষ্ট বার্তা, আনুষ্ঠানিকতা নয়, কাজের মাধ্যমেই দায়িত্ব পালন করতে চান তিনি।</p>

<p>এ সময় উপস্থিত ছিলেন সিটি কর্পোরেশনের প্রধান নির্বাহী কর্মকর্তা (সিইও) মো. রফিকুল বারী, সচিব রুম্পা শিকদার, মহানগর বিএনপির আহ্বায়ক মনিরুজ্জামান ফারুক, সাবেক সদস্য সচিব মীর জাহিদুল কবির জাহিদ, সিটি কর্পোরেশনের বিভিন্ন দপ্তরের ঊর্ধ্বতন কর্মকর্তা, প্রকৌশলী, সাবেক কাউন্সিলরসহ নগরীর বিভিন্ন দপ্তরের কর্মকর্তারা।</p>

<p>প্রথম কর্মদিবসে তিনি কর্মকর্তা-কর্মচারীদের সঙ্গে মতবিনিময় করেন এবং নগরীর নাগরিক সেবা বৃদ্ধি, পরিচ্ছন্নতা কার্যক্রম জোরদার, জলাবদ্ধতা নিরসন, সড়ক উন্নয়ন ও নগর ব্যবস্থাপনা আরও গতিশীল করার ওপর গুরুত্বারোপ করেন। তিনি সবাইকে সততা, স্বচ্ছতা ও আন্তরিকতার সঙ্গে দায়িত্ব পালনের আহ্বান জানান।</p>