<p>রাঙামাটির বাঘাইছড়ি উপজেলায়&nbsp;বাংলা নববর্ষ ১৪৩৩ উদযাপন উপলক্ষে এগত্তর পার্কে নেমেছে মানুষের ঢল। পহেলা বৈশাখের সকাল থেকেই নানা বয়সি&nbsp;মানুষের উপস্থিতিতে মুখরিত হয়ে ওঠে পার্ক এলাকা।</p>

<p>নববর্ষকে বরণ করতে পরিবার-পরিজন, বন্ধু-বান্ধব নিয়ে পার্কে ভিড় করেন স্থানীয় বাসিন্দারা। শিশুদের কোলাহল, তরুণদের উচ্ছ্বাস আর প্রবীণদের আড্ডায় প্রাণবন্ত হয়ে ওঠে পুরো পরিবেশ। রঙিন পোশাক, মুখে হাসি আর হাতে বিভিন্ন পসরা সব মিলিয়ে উৎসবের আমেজে ভরপুর ছিল পুরো এলাকা।</p>

<p>পার্ক প্রাঙ্গণে বসেছে বিভিন্ন ধরনের অস্থায়ী দোকানপাট। খাবারের স্টল, খেলনা, ফাস্টফুড, আইসক্রিমসহ নানা আয়োজন দর্শনার্থীদের আকর্ষণ করে। বিশেষ করে শিশুদের জন্য ছিল দোলনা ও বিনোদনের নানা ব্যবস্থা।</p>

<p>দর্শনার্থীরা জানান, প্রতি বছরের মতো এবারও পহেলা বৈশাখে এগত্তর পার্কে মানুষের উপস্থিতি ছিল চোখে পড়ার মতো। এমন আয়োজন আনন্দ ও মিলনের এক অনন্য উপলক্ষ তৈরি করে।</p>

<p>বাংলা নববর্ষের এই উৎসব শুধু আনন্দের নয়, বরং বাঙালির ঐতিহ্য, সংস্কৃতি ও সাম্প্রদায়িক সম্প্রীতির প্রতীক হিসেবেও নতুন প্রজন্মের কাছে বিশেষ বার্তা বহন করছে।</p>