<p>বাড়িভাড়া ও চিকিৎসা ভাতা বৃদ্ধি, শিক্ষক&ndash;কর্মচারীদের চাকরি জাতীয়করণ, পৃথক বেতনস্কেল চালুসহ ১৩ দফা দাবি জানিয়ে শিক্ষামন্ত্রীর কাছে স্মারক দিয়েছে শিক্ষক&ndash;কর্মচারী ঐক্যজোট। এসময় মন্ত্রী বলেন, শিক্ষকদের দাবি-দাওয়া নিয়ে আর রাজপথে নামার প্রয়োজন হবে না।</p>

<p>সংগঠনটির নেতারা বলেছেন, দ্রব্যমূল্যের ঊর্ধ্বগতির বাজারে বর্তমান ভাতা ও বেতন কাঠামোতে শিক্ষক&ndash;কর্মচারীদের পক্ষে সম্মানজনক জীবনযাপন কঠিন হয়ে পড়েছে। তাই শিক্ষা ব্যবস্থার গুণগত উন্নয়ন নিশ্চিত করতে অবিলম্বে আর্থিক সুবিধা বৃদ্ধি ও কাঠামোগত সংস্কার জরুরি।</p>

<p>রোববার (২২ ফেব্রুয়ারি) সংগঠনের চেয়ারম্যান ও কুমিল্লা-২ আসনের সংসদ সদস্য অধ্যক্ষ মো. সেলিম ভূঁইয়া শিক্ষা মন্ত্রণালয়ের সভাকক্ষে এসব দাবি জানান।</p>

<p>শিক্ষামন্ত্রীর কাছে দেওয়া স্মারকে বলা হয়, দীর্ঘদিন ধরে তহবিলে পর্যাপ্ত অর্থ বরাদ্দ না থাকায় প্রায় ৮০ থেকে ৯০ হাজার অবসরপ্রাপ্ত শিক্ষক অবসর সুবিধা ও কল্যাণ ট্রাস্টের কাছে তাদের প্রাপ্য অর্থ থেকে বঞ্চিত হচ্ছেন। এতে অনেকেই মানবেতর জীবনযাপন করছেন। সুষ্ঠু তদন্তের মাধ্যমে অনিয়ম ও দুর্নীতির বিচার এবং দ্রুত তহবিল বরাদ্দ দিয়ে অবসরপ্রাপ্তদের পাওনা পরিশোধের করতে হবে। একই সঙ্গে অবসর সুবিধা বোর্ড ও কল্যাণ ট্রাস্টের নতুন কমিটি দ্রুত গঠন করতে হবে। শিক্ষাপ্রতিষ্ঠানের ব্যবস্থাপনা কমিটি গঠনে শিক্ষাসংশ্লিষ্ট ও অভিজ্ঞ ব্যক্তিদের সম্পৃক্ত করার প্রস্তাবও দেওয়া হয়েছে।</p>

<p>বেতন&ndash;ভাতা প্রসঙ্গে স্মারকে বলা হয়, বর্তমানে শিক্ষকদের প্রারম্ভিক বেতন ১২ হাজার ৫০০ টাকা, যা দ্রব্যমূল্যের ঊর্ধ্বগতির বাজারে অপ্রতুল। তাই শিক্ষক-কর্মচারীদের জন্য পৃথক বেতনস্কেল চালু করা প্রয়োজন। পাশাপাশি বাড়িভাড়া, চিকিৎসা ভাতা, পূর্ণাঙ্গ উৎসব ভাতা ও বিনোদন ভাতা সরকারি নিয়মে প্রদানের দাবি জানানো হয়েছে।</p>

<p>বেসরকারি শিক্ষক নিয়োগে স্বচ্ছতা আনতে বেসরকারি শিক্ষক নিবন্ধন ও প্রত্যয়ন কর্তৃপক্ষের (এনটিআরসিএ) নিয়োগ প্রক্রিয়া সংস্কারের দাবি জানিয়ে বলা হয়েছে, নিবন্ধিত যোগ্য প্রার্থীদের দ্রুত নিয়োগ নিশ্চিত করতে হবে এবং অনিয়ম-দুর্নীতি বন্ধে কার্যকর ব্যবস্থা নিতে হবে।</p>

<p>দক্ষ ও নিরপেক্ষ শিক্ষা প্রশাসন গড়ে তোলার ওপর গুরুত্বারোপ করে সংগঠনটি বলেছে, গুণগত মানোন্নয়নের স্বার্থে যোগ্য ও অভিজ্ঞ ব্যক্তিদের সমন্বয়ে প্রশাসনিক কাঠামো পুনর্গঠন প্রয়োজন। একই সঙ্গে অতীতে বিভিন্ন কারণে চাকরিচ্যুত শিক্ষকদের পুনর্বহাল ও আর্থিক ক্ষতিপূরণ প্রদানের দাবি জানানো হয়েছে।</p>

<p>এ ছাড়া স্বীকৃতপ্রাপ্ত শিক্ষাপ্রতিষ্ঠান দ্রুত এমপিওভুক্ত করা, কারিগরি শিক্ষার উন্নয়নে এইচএসসি (বিএম) কোর্স চালু, বেসরকারি ডিপ্লোমা ইন ইঞ্জিনিয়ারিং প্রতিষ্ঠান এমপিওভুক্ত করা, ল্যাব স্থাপন ও শিক্ষক প্রশিক্ষণের ব্যবস্থা গ্রহণের আহ্বান জানানো হয়েছে। নিয়মিত প্রশিক্ষণ কার্যক্রম জোরদার এবং দেশব্যাপী কিন্ডারগার্টেন প্রতিষ্ঠানগুলোকে সুনির্দিষ্ট নীতিমালার আওতায় নিবন্ধনের ব্যবস্থাও চাওয়া হয়েছে।</p>

<p>শিক্ষা ক্ষেত্রে বিরাজমান সমস্যাগুলো সমাধানে শিক্ষামন্ত্রীর সক্রিয় উদ্যোগ প্রত্যাশা করে শিক্ষক-কর্মচারী ঐক্যজোট বলেছে, প্রয়োজনীয় সংস্কার কার্যক্রমে সরকার চাইলে তারা সহযোগিতা করতে প্রস্তুত।</p>

<p>এসময় উপস্থিত ছিলেন শিক্ষা মন্ত্রী আ ন ম এহছানুল হক মিলন ও শিক্ষা প্রতিমন্ত্রী ববি হাজ্জাজ।</p>