<p>কুষ্টিয়ায় উৎসবমুখর পরিবেশে ও যথাযোগ্য মর্যাদায় মহান স্বাধীনতা ও জাতীয় দিবস পালিত হয়েছে। বৃহস্পতিবার (২৬ মার্চ) দিবসটি উপলক্ষে জেলা প্রশাসনের পক্ষ থেকে দিনব্যাপী বিভিন্ন কর্মসূচি গ্রহণ ও বাস্তবায়ন করা হয়।</p>

<p>ভোর থেকেই কুষ্টিয়া শহর ও উপজেলাগুলোতে উৎসবের আমেজ লক্ষ্য করা যায়। সূর্যোদয়ের সাথে সাথে কুষ্টিয়া কালেক্টরেট চত্বরের কেন্দ্রীয় স্মৃতিস্তম্ভে ৩১ বার তোপধ্বনির মাধ্যমে দিবসের শুভ সূচনা করা হয়। এরপর সকাল ৬ টা ২মিনিটে কেন্দ্রীয় স্মৃতিস্তম্ভে পুষ্পস্তবক অর্পণের মাধ্যমে মহান স্বাধীনতা যুদ্ধের বীর শহীদদের প্রতি গভীর শ্রদ্ধা নিবেদন করা হয়। কুষ্টিয়া জেলা প্রশাসনের সকল কর্মকর্তাদের সাথে নিয়ে কেন্দ্রীয় স্মৃতিস্তম্ভে পুষ্পস্তবক অর্পণ করেন কুষ্টিয়া জেলা প্রশাসক মোঃ তৌহিদ বিন-হাসান। এরপর কুষ্টিয়া পুলিশ প্রশাসনের পক্ষ থেকে &nbsp;পুষ্পস্তবক অর্পণ করেন কুষ্টিয়া পুলিশ সুপার মোহাম্মদ জসীম উদ্দিন। পরে একে একে মুক্তিযোদ্ধা সংসদ, বিভিন্ন স্কুল- কলেজ, সরকারি বেসরকারি প্রতিষ্ঠান, রাজনৈতিক দল ও সংগঠন পুষ্পস্তবক অর্পণের মাধ্যমে মহান স্বাধীনতা যুদ্ধের বীর শহীদদের প্রতি গভীর শ্রদ্ধা নিবেদন করেন। এসময় উপস্থিত ছিলেন কুষ্টিয়ার অতিরিক্ত জেলা প্রশাসক (সার্বিক) মোঃ জাহাঙ্গীর আলম, কুষ্টিয়ার অতিরিক্ত জেলা প্রশাসক (রাজস্ব) মোঃ আবদুল ওয়াদুদ,অতিরিক্ত জেলা ম্যাজিস্ট্রেট জাকির হোসেনসহ জেলার বিভিন্ন দপ্তরের ঊর্ধ্বতন কর্মকর্তাবৃন্দ।</p>

<p>শ্রদ্ধা নিবেদন শেষে শহীদদের আত্মার মাগফিরাত কামনায় ফাতেহা পাঠ ও বিশেষ মোনাজাত করা হয়। সকাল সাড়ে ৬ টায় কুষ্টিয়া পৌর কবরস্থানে বীর মুক্তিযোদ্ধাদের কবরে শ্রদ্ধাঞ্জলি অর্পণ করা হয়।অপরদিকে সকাল ৮ টায় স্থানীয় শহীদ আবরার ফাহাদ স্টেডিয়ামে আনুষ্ঠানিকভাবে জাতীয় পতাকা উত্তোলন ও জাতীয় সংগীত পরিবেশন করা হয়। এরপর বিভিন্ন শিক্ষা প্রতিষ্ঠানের ছাত্র-ছাত্রীদের অংশগ্রহণে মনোজ্ঞ কুচকাওয়াজ ও শারীরিক কসরত প্রদর্শিত হয়। কুচকাওয়াজ শেষে অংশগ্রহণকারীদের মাঝে পুরস্কার বিতরণ করা হয়।</p>

<p>এছাড়া বেলা ১১ টায় জেলা শিল্পকলা একাডেমি মিলনায়তনে কুষ্টিয়া সদর উপজেলার বীর মুক্তিযোদ্ধাদের এক বিশেষ সংবর্ধনা প্রদান করা হয়। অন্যদিকে সকাল ৯টার দিকে কুষ্টিয়া সদর উপজেলা নির্বাহী অফিসারের উপস্থিতিতে দুর্বাচারা, বিটিপাড়া বধ্যভূমি, পিয়ারপুর ও আড়পাড়া রাধানগরে শহীদ বীর মুক্তিযোদ্ধাদের কবরে পুষ্পস্তবক অর্পণ ও সংক্ষিপ্ত আলোচনা সভার আয়োজন করা হয়।</p>

<p>দিবসটি উপলক্ষে বাদ জোহর সকল মসজিদ, মন্দির, গির্জা ও অন্যান্য ধর্মীয় উপাসনালয়ে জাতির শান্তি, সমৃদ্ধি ও দেশের উন্নয়ন কামনা করে বিশেষ মোনাজাত ও প্রার্থনা করা হয়। হাসপাতাল, জেলাখানা, বৃদ্ধাশ্রম ও এতিমখানাগুলোতে পরিবেশন করা হয় উন্নত মানের খাবার। বিকেলে শহীদ আবরার ফাহাদ স্টেডিয়ামে প্রীতি কাবাডি ও ফুটবল প্রতিযোগিতার আয়োজন করা হয়। এছাড়াও তথ্য ও সম্প্রচার মন্ত্রণালয়ের ব্যবস্থাপনায় জেলা শিল্পকলা একাডেমিতে মুক্তিযুদ্ধভিত্তিক তথ্যচিত্র প্রদর্শন করা হয়। এদিন সন্ধ্যা সাড়ে &nbsp;৬ কালেক্টরেট চত্বরে মনোজ্ঞ সাংস্কৃতিক অনুষ্ঠান ও পুরস্কার বিতরণী অনুষ্ঠানের আয়োজন করা হয়। জেলা প্রশাসনের উর্ধ্বতন কর্মকর্তাবৃন্দ, রাজনৈতিক ব্যক্তিবর্গ এবং সর্বস্তরের সাধারণ মানুষের স্বতঃস্ফূর্ত অংশগ্রহণে কুষ্টিয়ায় মহান স্বাধীনতা দিবসের অনুষ্ঠানমালা সফলভাবে সম্পন্ন হয়।<br />
&nbsp;</p>