<p>গাজীপুরে মাদকবিরোধী বিশেষ অভিযান চালিয়ে প্রায় ৩ লাখ টাকা মূল্যের ৯৩ বোতল অবৈধ বিদেশি মদ ও মাদক পরিবহনে ব্যবহৃত একটি প্রাইভেটকার উদ্ধার করেছে র&zwnj;্যাব-১।</p>

<p>শুক্রবার (৩ এপ্রিল) গণমাধ্যমকে দেওয়া এক বিবৃতিতে র&zwj;্যাব জানায়, বৃহস্পতিবার (২ এপ্রিল) রাতে র&zwnj;্যাব-১ গোপন সংবাদের ভিত্তিতে জানতে পারে, ময়মনসিংহ থেকে একটি প্রাইভেটকারযোগে অবৈধ বিদেশি মদের বড় চালান গাজীপুর চৌরাস্তার দিকে আনা হচ্ছে।</p>

<p>এ তথ্যের ভিত্তিতে বাংলাদেশ কৃষি বিশ্ববিদ্যালয়ের গেট সংলগ্ন ঢাকা-ময়মনসিংহ মহাসড়কে একটি চেকপোস্ট বসানো হয়। এ সময় সন্দেহভাজন প্রাইভেটকারে তল্লাশি চালিয়ে গাড়িটির পিছনের বক্সে অত্যন্ত সুকৌশলে রাখা ৪টি প্লাস্টিকের বস্তার ভেতর থেকে মোট ৯৩ বোতল অবৈধ বিদেশি মদ উদ্ধার করা হয়। একই সঙ্গে মাদক পরিবহনে ব্যবহৃত প্রাইভেটকারটিও জব্দ করা হয়।</p>

<p>তবে অভিযানের সময় মাদক বহনের সঙ্গে জড়িত ব্যক্তিরা পালিয়ে যেতে সক্ষম হয় বলে জানায় র&zwnj;্যাব।</p>

<p>উদ্ধারকৃত আলামত ও পলাতক আসামিদের বিরুদ্ধে প্রয়োজনীয় আইনগত ব্যবস্থা নেওয়ার জন্য গাজীপুর সদর থানায় হস্তান্তর করা হয়েছে।</p>

<p>গাজীপুর সদর থানার ভারপ্রাপ্ত কর্মকর্তা (ওসি) মো. আমিনুল ইসলাম জানান, জব্দকৃত মাদক ও প্রাইভেটকারের বিষয়ে আইনগত পদক্ষেপ চলমান রয়েছে।&nbsp;</p>