<p>বলিউডের &lsquo;পারফেকশনিস্ট&rsquo; আমির খান ফের ব্যক্তিজীবন নিয়ে আলোচনার কেন্দ্রে। দীর্ঘদিন ধরে চর্চায় থাকা প্রেমিকা গৌরী স্প্র্যাটের সঙ্গে সম্পর্ককে এবার বিয়ের পর্যায়ে নিয়ে যাওয়ার স্পষ্ট ইঙ্গিত দিলেন অভিনেতা।</p>

<p>ভারতীয় সংবাদমাধ্যম টিভি নাইন এর প্রতিবেদনে জানানো হয়, নিজের ৬০তম জন্মদিনে তৃতীয় প্রেমজীবন প্রকাশ্যে আনেন আমির খান। সেদিনই বলিউডের দুই ঘনিষ্ঠ বন্ধু শাহরুখ খান ও সালমান খানের সঙ্গে পরিচয় করিয়ে দেন প্রেমিকা গৌরী স্প্র্যাটকে। শুধু পরিচয় নয়, সম্পর্কের গভীরতাও প্রকাশ্যে আনেন তিনি।<br />
এরপর সংবাদমাধ্যমের সামনে আনুষ্ঠানিকভাবে গৌরীর পরিচয় দেন আমির। জানান, এটি নিছক বন্ধুত্ব নয় বরং এক গভীর ও প্রতিশ্রুতিবদ্ধ সম্পর্ক।</p>

<p>সম্প্রতি মুম্বাইয়ের একটি অনুষ্ঠানে গৌরীর সঙ্গে সম্পর্ক নিয়ে আরও খোলামেলা মন্তব্য করেন অভিনেতা। আমির বলেন,&ldquo;গৌরী আর আমি একে অপরকে নিয়ে সত্যিই খুব সিরিয়াস। আমরা একটি দৃঢ় ও প্রতিশ্রুতিবদ্ধ সম্পর্কে রয়েছি। আমরা একে অপরের সঙ্গী। মনে-মনে আমি ইতিমধ্যেই ওকে বিয়ে করেছি।&rdquo;</p>

<p>বিয়ে প্রসঙ্গে তিনি&nbsp;বলেন,&ldquo;আমরা একে অপরকে ২৫ বছর ধরে চিনি। জীবনে যেরকম মানুষ খুঁজছিলাম, গৌরী ঠিক তেমনই। প্রেমে পড়া স্বাভাবিকভাবেই হয়েছে। আমি নিজেকে গৌরীর সঙ্গে বিবাহিতই ভাবি। সময়ের সঙ্গে সঙ্গে আনুষ্ঠানিক রূপ কী হবে, তা ঠিক করা হবে। নিয়মকানুন সময় এলেই জানাবো।&rdquo;</p>

<p>এর আগে আমির খান জানিয়েছিলেন, একসঙ্গে থাকলেও বিয়ে সবসময় জরুরি নয়। তবে তার সাম্প্রতিক বক্তব্যে স্পষ্ট এবার হয়তো বিয়ের দিকেই এগোচ্ছে এই সম্পর্ক।</p>

<p>বর্তমানে মুম্বাইয়ের একটি বাড়িতে একসঙ্গে বসবাস করছেন আমির ও গৌরী। গৌরীকে জীবনসঙ্গী করলে এটি হবে আমির খানের তৃতীয় বিয়ে।</p>

<p>১৯৮৬ সালে রিনা দত্তকে প্রথম বিয়ে করেন আমির খান। সেই সংসারে ইরা খান ও জুনেইদ খান নামে দুই সন্তান রয়েছে। ২০০২ সালে তাদের বিবাহবিচ্ছেদের পর ২০০৫ সালে নির্মাতা কিরণ রাওকে বিয়ে করেন তিনি। সেই সংসারে আজাদ নামে এক পুত্র সন্তান রয়েছে। ২০২১ সালে কিরণ রাওয়ের সঙ্গে বিচ্ছেদের পরই গৌরী স্প্র্যাটের সঙ্গে সম্পর্কে জড়ান বলিউডের এই সুপারস্টার।<br />
&nbsp;</p>