<p>মানিকগঞ্জ জেলার সিংগাইরে &nbsp;জমি সংক্রান্ত বিরোধের জেরে ছোট ভাই ওহেদ খন্দকারের হাতে বড় ভাই &nbsp;নজরুল খন্দকার(৬২) নামের এক ব্যক্তি নিহতের ঘটনা ঘটেছে। এ ঘটনায় নিহত নজরুল খন্দকারের ছেলে অভি খন্দকার(২৮) গুরুতর আহত হয়েছেন।&nbsp;</p>

<p>শুক্রবার(২৪ এপ্রিল) বিকেলে উপজেলার সিংগাইর পৌরসভা ৫ নং ওয়ার্ড গোলড়া গ্রামে এ ঘটনা ঘটে। নিহত-নজরুল খন্দকার ওই এলাকার মৃত.গিয়াসউদ্দিন খন্দকারের ছেলে।&nbsp;</p>

<p>স্থানীয়রা জানান- &nbsp;নজরুল খন্দকার এবং ওহেদ খন্দকার এই দুই ভাই ও &nbsp;ভাতিজাদের সাথে দীর্ঘদিন যাবৎ জমিজমা নিয়ে বিরোধ চলছিল। বিরোধপূর্ন জমির সমাধানের জন্য &nbsp;স্থানীয় মুরুব্বীদের নিয়ে &nbsp;শুক্রবার বিকেলে উভয় পক্ষের উপস্থিতিতে গ্রাম্য সালিশর আয়োজন করা হয়। সালিশির এক পর্যায়ে অভিযুক্ত ওহেদ ক্ষিপ্ত হয়ে তার দলবল নিয়ে &nbsp;সংঘর্ষ বাধায় এবং তার বড় ভাইয়ের উপর &nbsp;আক্রমণ করে। &nbsp;এ সময় ওহেদ ও তার লোকজন &nbsp; নজরুল খন্দকারকে আঘাত ও লাথি মারলে সে মাটিতে লুটিয়ে পরে। অপরদিকে তার ছেলে অভি খন্দকারকেও ইট দিয়ে আঘাত করা হয়। এতে পিতাপুত্র দুজনেই মারাত্মকভাবে আহত হন।&nbsp;</p>

<p>পরে স্থানীয়রা তাদের উদ্ধার করে সিংগাইর &nbsp;উপজেলা স্বাস্থ্য কমপ্লেক্সে নিলে কর্তব্যরত চিকিৎসক নজরুল খন্দকারের অবস্থা আশংকাজনক দেখে উন্নত চিকিৎসার জন্য &nbsp;তাকে সাভারের এনাম মেডিকেল কলেজ হাসপাতালে পাঠানোর ব্যবস্থা করেন। হাসপাতালে নেয়ার পথে রাস্তায় তার মৃত্যু ঘটে। এদিকে,নিহত নজরুল খন্দকারের ছেলে অভি খন্দকার গুরুতর আহত অবস্থায় উপজেলা স্বাস্থ্য কমপ্লেক্সে চিকিৎসাধীন রয়েছেন।<br />
ঘটনার পর থেকে অভিযুক্ত ওহেদ খন্দকার পলাতক আছে।</p>

<p>সিংগাইর থানার অফিসার ইনচার্জ (ওসি) মো.মাজহারুল ইসলাম বলেন,সংবাদ পেয়ে দ্রুত ঘটনাস্থলে পুলিশ পাঠানো হয়েছে। নিহতের পরিবারের পক্ষ থেকে মামলার প্রক্রিয়া চলছে। অভিযোগের ভিত্তিতে উপযুক্ত ব্যবস্থা গ্রহণ করা হবে।</p>